— Тор инде, атаһы, аш һыуынып бөтә бит. Һуңынан йоҡлар инең әле. Һин яратҡан туҡмаслы аш бешергәнмен. Арып ҡайтҡаныңды беләм дә бит, бергәләп ултырһаҡ, күңелле булыр ине. Балалар ҙа үҙеңде һирәк күрә...Булат иркәләнеп ята бирҙе лә терт итеп күҙҙәрен асты. Тағы ла шул уҡ төш. Туҡтале, ә тәмле һурпа еҫе ҡайҙан килә һуң? Әллә ҡайттымы икән ҡатыны? Ул һикереп тороп баҫҡанын һиҙмәй ҙә ҡалды. Тиҙерәк аш бүлмәһенә ашыҡты. Юҡ... Тойолған ғына икән. Бер кем дә юҡ. Ҙур өйҙә тағы ла бер үҙе. Ашарға бешмәгән, сәй ҡуйып ебәрәйем тигәйне, һыу багы ла буш булып сыҡты. Һарайҙа малдар баҡырыша. Нисек барыһына өлгөрмәк кәрәк?\nӘллә нисек кенә булды ла ҡуйҙы шул. Ҡартайған көнөндә шулай ултырырмын, тип башына ла килмәгәйне бит уның. Ҡатыны ла инде, бынау тиклем донъяны ташлап сығып китмәһә лә булыр ине. Бергә күпме ғүмер иттеләр. Төрлө саҡтар булғандыр. Донъя бит. Алдан әҙерәк һөйләнеп йөрөһә бер хәл, шым ғына сыҡ та кит, имеш. Әллә берәй кешеһе булдымы икән? Булат үҙенең уйынан үҙе ҡурҡып китте. Ю-юҡ, ундайға оҡшамаған, булмаҫ. Шулай ҙа һуңғы ваҡытта холҡонда ниндәйҙер үҙгәрештәр һиҙелеүен һиҙелә ине. Һүҙгә лә һаранланды. Арыйҙыр инде, олоғаябыҙ бит, тип Булат артыҡ иғтибар итмәгәйне. Уның былай ҙа эше күп, нисек барыһына ла ваҡыт еткерһен, ти? Бәлки, үпкәләгәндер ҙә, шулай ҙа ҡатынының кәңәш-төңәш итмәйенсә сығып китеүен барыбер аңламаны. Инде олатай-өләсәй булып бөткәс, ояты ни тора. Кеше нимә уйлар? Башҡаларҙың ҡатындары түҙә, ана күпме туҡмалып йәшәйҙәр, күҙҙәренән күк өҙөлмәй. Уныҡы ғына инде. Хәҙер бына ҡайҙа, нимә эшләп йөрөй, бер Хоҙай Тәғәләгә генә билдәле. Электричкаға ултырып киткәнен генә күргәндәр. «Юғалтма, эштәрем бөткәс ҡайтырмын» тигән СМС-каһы ғына килде.\nБындайҙы күреп өйрәнмәгән Булат башта ни эшләргә лә белмәй ярһыны. Аҙаҡ: «Мал ашаған еренә ҡайта ул. Китеп ҡайҙа барһын инде», — тип үҙен тынысландырҙы. Ләкин ҡатынынан бер ниндәй хәбәр ишетелмәне. Булат нимә уйларға ла белмәне. Ни телефоны яуап бирмәй. Балаларына ла шылтыратып ҡараны. Улар ҙа аптырауҙан башҡа бер ни ҙә әйтә алманы. Шулай ҙа үҙҙәрен тыныс тотоуы Булатты бер аҙ һағайтты. Юғиһә, әсәйҙәре тип йәндәрен бирергә әҙер торалар бит. Әллә белеп тә өндәшмәйҙәрме икән? Нимәлер йәшерәләр шикелле…\nБалалар тигәндәй, уларҙың нисек үҫкәнен дә белмәне Булат. Уйлап ҡараһаң, биш бала буй еткергән бит ошо нигеҙҙә. Бәләкәй саҡтарында улар ниндәй булды, тип берәйһе һораһа, нисек итеп яуап бирер ине икән? Белмәйем, тип әйтергә оялыр ине, моғайын. Алдап берәй нәмә һөйләр ҙә ҡуйыр инеме? Берәй һорау менән килһәләр ҙә, ана, әсәйегеҙҙән һорағыҙ, тиер ҙә ҡуйыр ине. Береһен бер иркәләп, ҡайҙалыр алып барғанын, уйнатҡанын хәтерләй алманы. Шуларҙың барыһын да эсенә йыйып йөрөнөмө икән ни ҡатыны?\nБулат ҡапыл һикереп торҙо ла, аяҡтарына тәпешкәһен эләктереп, тәҙрәгә барып ҡапланды. Ни өсөндөр Венера урам тирәһендә йөрөгән кеүек булып киткәйне. Шунан кейенеп ихатаға сыҡты. Тик бер нәмәгә лә күңеле төшмәне. Баҡырышып торған малдарҙы көтөүгә ҡушырға кәрәк. Хәҙер сыбыртҡыһын шартлатып, сатан Хәйри килеп етер.\nТәмәкеһен көйрәтеп бер аҙ торҙо ла кире өйгә инде. Соланда бер биҙрә һөт тора. Әлеге лә баяғы Тәнзилә күршеһе һауғандыр инде һыйырҙарын. Сәрелдек, күп һөйләһә лә, һәйбәт кеше ул. Бына әле лә бер кемгә бер ни әйтеп тормай, эшен эшләгән дә киткән. Берәү булһа, йөҙ һүҙгә етер ине. Рәхмәт инде.\nУҫал яҡтары ла бар уның, ләкин аҡыллы уҫал. Нисек кенә эсмәһен, ирен һөйләп йөрөмәне, башҡаларҙан да бер ҡыйыш һүҙ әйттермәне. Хәҙер генә эсмәй ул Баязит, заманында өйҙән әйберҙәрен алып сығып, араҡыға алыштырған кеше ине инде. Ҡыҙыҡ, бер эсмәһә, ярты йыллап йөрөй ҙә, бер башлаһа, туҡтатырмын тимә. Үҙе лә шуны белә, һоранып йөрөмәҫ өсөн араҡыны алдан йәшникләп алып ҡуя торғайны. Тәнзиләһе түҙҙе. Шул ир йоратын уға өлгө итеп ҡуйып маташа әле ул. Хатта кереп пыр туҙҙырып әрләп сыҡҡан саҡтары булды. Хоҙайым, башҡа кеше әйтһә бер хәл. Ғәрлеге ни тора! Ҡунаҡҡа йөрөмәйбеҙ, үҙебеҙгә лә йүнләп кеше килмәй, кино, концерт ҡарарға ла уның Венераһы гел бер үҙе йөрөй, йәнәһе. Артынан улар Баязиты менән йәлләп ҡарап ҡалалар икән. Бәлки, күршеһе хаҡлылыр ҙа. Ысынлап та, Булаттың ундай ваҡ-төйәккә ваҡыты ҡалмай. Ауыл хакимиәте башлығының шунан башҡа эше юҡтыр шул. Район үҙәгенә генә айына нисә тапҡыр барып әйләнә. Ә-ә-ә, тағы нимә тигән була әле шул Тәнзилә. Мыжыҡһың, күпме игәйһең бахыр Венераны, уның урынында башҡа берәү бер көн тормаҫ ине һинең менән, имеш…\nХәҙер, ана, эсмәгәс ни, Баязитын «өф!» итеп кенә тора. Нимәһен ҡуйып, нимәһен бирергә белмәй. Бөтәһен аптыратып ҡапыл ғына туҡтаны ла ҡуйҙы ул эсеүҙән. Саҡырһалар ҙа баш тарта.\n— Етәр, күпме эсергә була? Хәҙер ейәндәрҙән оят. Ҡайтһалар, олатай, тип йүгереп килеп ҡосаҡлап алалар. Араҡы еҫе аңҡып торһа, һәйбәт түгел. Саҡ донъяның ҡәҙерен белеп йәшәй башланым да. Күргем дә килмәй шул нәмәне, — тип кенә ебәрә.\nЭйе, һүҙ юҡ, маладис! Күршеләре матур йәшәй. Үҙенең ҡулы оҫта булғас, йорт-ҡураһы ла ялт итеп тора. Ял һайын балалары ҡайта. Урам тулы булып ейәндәре мәж килеп уйнай. Уландары утын-бесән әҙерләшә. Баязит ҡалай йөрөгән була, ҡуҡырайып. Ә уның нишләптер балалары күмәкләшеп ҡайтып төшһә, ене ҡоторҙо. «Өйөгөҙҙә эшегеҙ юҡмы әллә, нимә тип киләһегеҙ ҙә етәһегеҙ!» — тип асыҡтан-асыҡ ризаһыҙлыҡ белдерҙе. Хәҙер бына ҡайтып төшһөндәр ине лә бит...\nБалалары үҫеп таралышып бөткәс, Венера өйөндә бөтөнләй йәм тапманы. Йәшәйешенең бөтә мәғәнәһе шуларҙа булған икән дәһә. Бәпестәренә әүрәп, ире менән араларының ни тиклем һыуынғанын да абайламаған.\nБөгөн дә иртән ирен эшкә оҙатҡас, ғәҙәттәгесә өйөн йыйыштырҙы ла байтаҡ ваҡыт ни эшләргә белмәй ҡаңғырып ултырҙы. Ни эшенән китеп барҙы. Хаҡлы ялға сыҡһа ла, йөрөй ине әле. Ире: «Өйҙә генә ултыр. Хәҙер олоғайҙың, бер үҙең йорт эштәренә өлгөрә лә алмайһың», — тигәс, ризалашты ла ҡуйҙы.\nУның уйҙарын телефон шылтырауы бүлде. Салауаттан әхирәте Гөлшат икән. «Янғантау» шифаханаһында эшләй ул. Венераларҙы йыл да ял итергә саҡыра, тик улар ваҡытын тура килтереп бер ҙә бара алғандары юҡ.\n— Әхирәткәйем, хәҙер өйҙә генә ултыраһың, ваҡытым юҡ тип әйтә алмайһың. Әйҙә, килеп ҡайтығыҙ әле. Булатты эшенән ебәрмәһәләр, аҙна-ун көн тора алыр, үҙең генә кил. Шул тиклем һағындым, — тигәс, башта ҡырҡа ҡаршы булды. Гөлшат ай-вайына ҡуймағас, әҙерәк уйлармын да яуап бирермен, тине. Ҡапыл ғына, тота килеп нисек сығып китәһең инде. Иренән башҡа бер ҡайҙа ла йөрөгәне юҡ. Көн буйы бөтәһен күҙ уңынан үткәреп, төрлөһөн уйлап йөрөнө ул. Икенсе көндө лә Гөлшаттың һүҙҙәре тынғы бирмәне. Ни ире менән һүҙҙәре берекмәне. Үсеккән кеше һымаҡ нимәгәлер тумһайып тик йөрөнө уныһы. Әхирәтенең саҡырыуы тураһында әйтергә лә уйлағайны, йөҙ һүҙгә етер тип, өндәшмәҫкә булды.\nАҙнаға яҡын шулай аңҡы-тиңке йөрөнө Венера. Шунан бер көндө киске электричкаға ултырып сыҡты ла китте. Бындай батырлыҡ ҡайҙан килгәндер, үҙе лә аңламаны.\nУл ултырған вагонда кеше артыҡ күп түгел ине. Электричка ҡуҙғалып киткәс, үҙе менән алған китабын уҡырға уйлағайны ла, күҙлеген онотҡан булып сыҡты. Шунан тороп тәҙрә янына килеп баҫты. Ауылды сығып баралар икән. Ана, уларҙың өйө күренә. Берәй ярты сәғәттән ире ҡайтыр. Ишектә йоҙаҡ торғанын күргәс, аптырар, көтөп-көтөп тә ҡайтмаһа, сығырынан сығыр. Асыуынан нимә эшләргә лә белмәҫ.\nВенераның йәшлеге күҙ алдына килеп баҫты. Ирен яратып ҡына кейәүгә сыҡҡайны бит ул. Булат та артынан үлә яҙып йөрөп алды. Алтын тауҙар булмаһа ла, матур, бәхетле тормош вәғәҙә итте. Ул ваҡытта беленмәһә лә, бергә йәшәй башлағас, Булаттың үҙенең кешеһе түгеллеген тиҙ аңланы ҡатын, ләкин һуң ине инде. Холҡо, тотошо менән һыуындырҙы ла ҡуйҙы шикелле ул. Бигерәк тә балаларына ҡаты булды. Өлкән улы дәрес әҙерләшергә ярҙам һорап килгәс, башына китап менән тондорғаны бөгөнгөләй хәтерендә. Иҫенә килеп төшһә, әле лә йөрәге әрней. Шунан һуң уға ярҙам һорап бер ваҡытта ла мөрәжәғәт итмәне шикелле Искәндәре. Кистәрен уның дәфтәрҙәр тикшереп ултырыуын да яратманы. «Мин эшемде өйгә алып ҡайтмайым бит», — тип бөтә ҡағыҙҙарын иҙәнгә атып бәрә торғайны. Ҡуй инде, түҙеп йәшәлгән икән. Бахыр балалары аталарының кәйефе юҡлығын аяҡ тауышынан уҡ һиҙеп, бәләкәй өйгә сығып тая торғайны. Бик оҙаҡ аңларға тырышып ҡараны Венера уны. Килеп сыҡманы, аҙаҡ яҙмышына күнде лә ҡуйҙы. Балалары атайһыҙ үҫмәһен тип, барыһын да йоторға тырышты. Ә ире үҙгәрмәне. Етеш йәшәнеләр, барыһы ла булды, ләкин өйөндә күңел йылыһы тапманы ҡатын. Күрше-күләндең килгәнен яратманы, үҙҙәре лә бер кемгә сығып йөрөмәне. Ә Венераның күңелен бушатырлыҡ кешеһе булманы. Әсәһе тулыһынса кейәүен яҡланы.\n— Уның эше ауыр, яуаплы. Бөтә ауыл уға күҙ терәп тора лаһа. Ваҡ-төйәк мәшәҡәттәрең менән башын ҡатырма. Бәлә һалма, бөтә ҡатын-ҡыҙ өлөшөнә төшкән бурысыңды башҡараһың, беҙгә рәхәт булған тип беләһеңме? Май эсендәге бөйөр кеүек йәшәйһең. Тамағың туҡ, өҫтөң бөтөн. Тағы ла нимә кәрәк һиңә? — тип ауыҙын да астырманы.\nӘ башҡа кемгә эс сереңде сисә беләһең? Ауыҙ тултырып кешегә хәбәр һөйләп йөрөргә үҙе лә яратмай. Ләкин ҡайһы ваҡыт шул тиклем тулышҡан саҡтарың була. Рәхәтләнеп илап, эсеңдә бер нәмәне ҡалдырмай, сығарып түгәһе килә. Ә уның шундай ғына ла мөмкинселеге булманы. Күптәр Венераны иҫ китмәле бәхетле тип уйлай. Шулай тимәй, ире кеше араһында үҙен бөтөнләй икенсе төрлө тота шул. Халыҡ алдында ғаилә, әхлаҡ темаһына ҡайһылай матур сығыштар яһай. Ундай кешене хөрмәт итмәү мөмкин түгел. Өйҙә бөтөнләй икенсе кеше икәнен бер кем дә белмәне. Хатта күршеләре лә. Венера түҙгәнгә, өндәшмәгәнгә генә шәп ғаилә башлығы булып йөрөй. Эсеп ҡайтһа, нисек ҡоторор ине? Венера ыңғайына ғына тороп, йоҡлап киткәнен саҡ көтөп ала торғайны. Малайҙары үҫә төшкәс кенә әҙерәк баҫылды инде. Хәҙер артыҡ эсмәй ҙә бит, әммә күңелдә тәрән яра эҙҙәре уйылып ҡалған. Район үҙәгендә һөйәркәһе барлығын да белә. Был турала уның үҙенә килеп әйтеүселәр ҙә булды. Йә, ғәрлеге ни тора! Ләкин ғүмер буйы ғаиләһен һаҡлап ҡалырға тырышып йәшәгән ҡатын был турала өндәшмәүҙе хуп күрҙе. Шулай нимәгәлер өмөтләнеп йәшәй-йәшәй йәшлеге үтеп киткәнен дә һиҙмәй ҡалған. Олоғая килә үҙгәрер, исмаһам, ҡартайғас, сөкөрҙәшеп әбей менән бабай булып тыныс ҡына ғүмер кисерербеҙ, тип уйлай торғайны, уныһы ла ҡоро хыял ғына булды, ахыры. Бер ҙә ипкә килерҙәй түгел ире. Нимә теләгәнен дә аңламаҫһың. Әллә, ысынлап та, ваҡытында әйтеп барырға кәрәк булдымы икән? Килеп сыҡмай икән, айырылышырға булған. Ә ул ҡурҡты. Ире үҙе нисек теләй — шулай, ә Венера тулыһынса уның тормошо менән йәшәне. Шул ваҡытта уҡ айырылышһалар, инде онотоп бөтөр, һәр ҡайһыһы үҙ бәхетен табып, бөтөнләй икенсе төрлө йәшәр ине, бәлки. Барыһына түҙеп, сабырлығы менән үҙен дә, ирен дә бәхетһеҙ итмәнеме икән ул?\nҠайһы ваҡыт өйөнә ҡайтып ингеһе лә килмәй Венераның. Матур ғына итеп һөйләшеп ултырып та булмай, йорт тирәһендә бергәләп ниндәйҙер эш эшләйек, тиһәң дә ене ҡуба иренең. Ғүмер буйы шулай әҙергә мәҙер йәшәне. Хәҙер Венера үҙе лә арый. Ә матур итеп кешесә йәшәге килә.\nТуҡталышта ике ҡыҙын эйәртеп кергән ҡатын уның ҡаршыһына килеп ултырғас ҡына Венера үҙен тулыһынса ялмап алған уйҙарынан арына алды. Ҡыҙҙарҙың сәрелдеге сыҡты. Үҙенең балаларының бәләкәй саҡтарын иҫенә төшөрөп, ирекһеҙҙән ул йылмайып ҡуйҙы. Эй тиктормаҫтар ине. Хәҙер, ана, үҙҙәре атай-әсәйҙәр. Тупылдатып бәпестәр үҫтерәләр. Ярай, балаҡайҙарының бәхеттәре булды. Матур йәшәйҙәр. Тик ейән-ейәнсәрҙәрен генә һирәк күрергә тура килә. Хаҡлы ялға сыҡҡас, рәхәтләнеп үҙем ҡарармын тип уйлағайны ла, килеп сыҡманы. Ире тауыш яратмай. «Һинекеләрҙе бер кем дә ҡарашманы. Бала үҙ атаһы, үҙ әсәһе менән үҫергә тейеш», — тине лә ҡуйҙы. Өҫтәл тартмаһын асып, мисәтен алған өсөн өс йәшлек кенә Ләйләне ҡайһылай әрләгәйне. Тегеһе илап буҫығып бөттө. Шунан һуң олатаһына яҡын да барманы. Кейәүенә лә был оҡшаманы. Аҙаҡ ҡайтмаҫ булдылар. Ә Венера һағына. Йәй көнө саф һауала йөрөрҙәр, рәхәтләнеп һөт эсеп, ҡаймаҡ ашарҙар, еләк-емешенән ауыҙ итерҙәр ине, исмаһам, тип йөрәге өҙөлөп төшөрҙәй булып әрней.\n— Апай, әллә илайһығыҙ инде? — Ҡаршыла ултырған ҡатындың йәлләп үҙенә текәлгәнен күргәс, Венера аптырап китте.\nБәй, ике сикәһенән тәгәрләп йәш аҡҡанын һиҙмәй ҙә ултырған даһа. Ул нимә эшләргә белмәйенсә, ғәйепле кеше кеүек башын түбән эйеп, итәғәтле генә йылмайҙы ла сумкаһынан ҡулъяулығын сығарып күҙҙәрен һөрттө. Ярай әле теге ҡатын башҡаса һорауҙар биреп йөҙәтмәне. Юғиһә, түгелеп илап ебәрергә әҙер генә ине. Венера тәҙрә яғына боролоп уҡ ултырҙы. Ысынлап та, бер кем менән дә һөйләшкеһе килмәй ине уның. Бына электричка килеп туҡтаны. Кемдәрҙер төшөп ҡалды, кемдәрҙер вагондарға инергә ашыҡты. Ана, ике бәләкәй генә ҡыҙ йүгереп килеп, шунда торған ирҙең ҡосағына ташланды. Атайҙары ҡаршы алырға килгән, ахырыһы. Бер аҙҙан ипләп кенә ҡатыны ла килеп һыйынды. Ҡайһылай бәхетлеләр! Уныҡылар ошондай шатлыҡты бер ваҡытта ла кисергәне булманы. Аталарының елкәһенә ултырып йөрөгән балаларҙы күреп, көнләшеп ҡарағандарын әсәй кеше һиҙмәйме һуң? Бындай ваҡытта нимә булһа ла уйлап табып, уларҙың кәйефтәрен күтәрергә тырыша торғайны. Ана, теге балалар ҙа аталарының көслө ҡулдарында үҙҙәрен ҡайһылай ышаныслы тоялар. Бәй, былар бит әле генә уның ҡаршыһында балалары менән ултырып килгән ҡатын. Ҡара әле, уйланып, сығып киткәндәрен дә абайламаған.\nОҙаҡламай уға ла төшөргә ваҡыт етә. Баш ҡалаға килеп кергәндә ваҡыт һуң ине инде. Шуға ул вокзал янында ғына йәшәгән әбейҙәренә инеп ҡунырға булды. Алыҫ ҡына туған булһа ла, әбейҙең шатлығы эсенә һыйманы. «Бер кем килмәй ул беҙгә. Һөйләшер кеше лә юҡ. Ҡайһылай һәйбәт иткәнһең», — тип һөйөнә-һөйөнә өҫтәл әҙерләргә тотондо. Иҫке генә ағас йорт булһа ла, был йыйнаҡ, йылы өйҙә күпкә еңелерәк ине. Ауыл күстәнәстәре менән рәхәтләнеп сәй эсеп, йоҡларға яттылар.\nИртәгәһен иртә менән Венера автовокзалға ашыҡты. Оҙаҡ көтөргә тура килмәне. Шунда уҡ ултырып та китте. Әллә кисә һуң ятҡанға, инеп ултырғас та йоҡлап киткәнен һиҙмәй ҙә ҡалды. Барып етер саҡта ғына уянып китте.\nБына ул, ниһайәт, Салауат еренә аяҡ баҫты. Гөлшат ире менән машинала ҡаршы алырға килгәйне. Венераны күреп ҡалғас та, ҡоласын йәйеп алдан Шәриф йүгерҙе.\n— Көттөрөп кенә йөрөйһөң, әй. Ҡайҙа Булат? Ниңә бергә килмәнегеҙ? — тип һорауҙарын яуҙырҙы ғына.\nӘхирәттәрҙең дә бер-береһен һағыныуы еткәйне. Күрешмәгәндәренә байтаҡ булып киткән шул. Ҡосаҡлашып әллә күпме торҙолар. Ныҡлы булды уларҙың дуҫлығы. Университетта уҡыған саҡтарында күптәр көнләшә торғайны. Шөкөр, шул дуҫлыҡтары әле һаман дауам итә. Тик бына аралар ғына алыҫыраҡ. Бер тирәләрәк булыр өсөндөр инде, Гөлшат күпме уны үҙенең ағаһы менән таныштырырға тырышҡайны. Килеп сыҡманы. Әсәһе берҙән-бер ҡыҙын йыраҡҡа ебәргеһе килмәне. Гөлшаттың үҙен дә Венераның күршеһе Рәшит бик ныҡ оҡшатҡайны ла бит, ләкин ҡыҙ Шәрифен башҡаға алыштырамы һуң инде! Мәктәп эскәмйәһенән үк дуҫлашып йөрөгән йәштәр икенсе курста уҡыған саҡта уҡ өйләнеште. Күҙ теймәһен инде, матур йәшәйҙәр.\nУлар төн буйы сөкөрләшеп сыҡты. Булат тураһында әлегә бер нәмә лә һөйләмәҫкә булды Венера. Ләкин әхирәтенең холҡон биш бармағы һымаҡ белгән Гөлшат уның күңелен нимәлер борсоғанын һиҙмәй ҡаламы һуң инде? Нимә генә булды икән? Ярай, шифаханала бер аҙ ял итеп, күңеле тынысланғас, үҙе һөйләр 46 әле. Әлегә нисек тә кәйефен күтәрер өсөн уҡыған ваҡыттарындағы ҡыҙығыраҡ хәлдәрҙе иҫкә төшөрөп, күңелле нәмәләр тураһында ғына һөйләргә тырышты.\n— Хәтерләйһеңме икән, беренсе курста һиңә Борайҙан Әсҡәт тигән егет ғашиҡ булғайны. Бите тас һипкел ине. Үҙе һөйкөмлө. Һин эй ғәрләнә торғайның. Шунан бер көндө был, мөхәббәте яуапһыҙ ҡалғанға ғәрләнепме, коридорҙың бер башына барып баҫты ла бөтә көсөнә: «Венера, мин һине яратам. Сыҡ миңә кейәүгә!» — тип ҡысҡырғайны.\n— Уф, иҫкә төшөрмә әле, — Венера тыйыла алмайынса көлә башланы. — Ул аҙаҡтан миңә ауылдан күпме күстәнәс ташығанын беләһеңме? Бер ваҡыт егерме дана йомортҡа килтергән. «Әсәйем биреп ебәрҙе, асығып йөрөмә! » — тигән була. Әлдә бүлмәлә бер кем дә юҡ ине. Үҙенә кире тоттороп ебәрҙем. Эй үпкәләне.\n— Китсәле, ни эшләп был турала мин бер ни ҙә белмәйем?\n— Ҡайҙа инде ул турала кешегә һөйләү.\n— Ана шул Әсҡәтте күрҙем былтыр, — тип дауам итте һүҙен Гөлшат. — Яҡшы уҡый торғайны бит. Беләһеңме, фән кандидаты булып киткән. Һәйбәт йәшәйҙәр, балалар үҫтерәләр.\nУғаса булмай Шәриф баянын килтереп сығарҙы. Йыр башлағас, гүзәл заттар уны дәррәү күтәреп алды.\nТормош юлдары ҡатмарлы,\nБер яңғыҙың юл үтмә.\nТормош юлдашы булырҙай\n— Әртистәрең ары торһон, үәт, исмаһам, үҙегеҙҙә тауыш, — тип маҡтап та алды үҙҙәрен баянсы. Күптән шулай рәхәтләнеп, онотолоп ултырғаны юҡ ине Венераның. Дөрөҫ эшләне сығып китеп. Кешенең ҡатындары, ана, йыл һайын ҡайҙалыр ял итергә бара. Ирҙәре донъяһын да көтә, балаларын да ҡарай. Шулай сығып йөрөмәгәнгә лә ҡәҙере юҡтыр, бәлки. Улай тиһәң, Гөлшаттың да иренән башҡа бер ҡайҙа ла барғаны юҡ инде. Гел бергә. Ана нисек матур йәшәйҙәр. Йоҡларға ятҡас та Венера уйҙарының осона сыға алманы.\nИртәгәһен шифаханаға уларҙы Шәриф оҙатып ҡуйҙы. Венераны бер урынлы люксҡа урынлаштырҙылар. Быныһына ла ҡатын һөйөнөп ҡуйҙы. Нисектер бер үҙе генә булғыһы килде уның.\nПроцедуралар шул көндө үк башланды. Бер кабинеттан икенсеһенә йүгереп йөрөп, көндөң нисек үткәнен дә һиҙмәне ул. Арып бөттө. Өйрәнмәгәнгә генә ҡыйын булған икән. Аҙаҡ бер ни түгел.\nТәбиғәте лә матур икән был яҡтың. Иртән килгәндә нисек күрмәне икән? Тын алыуы ҡайһылай рәхәт. Ул яйлап ҡына баҫып, шифахана урынлашҡан биләмәне тотош урап сыҡты. Эскәмйәгә ултырып ял итеп тә алды. Уф-ф, хөрриәт бит. У\nйлап ҡараһаң, үҙҙәрендә лә тәбиғәт был яҡтағынан һис кәм түгел инде. Тик уға ҡарап һоҡланып ултырырға ваҡыты ҡайҙа һуң. Бер нәмәне күрмәй, донъя тип, эт һымаҡ сап та сап әле.\nБында төрлө экскурсиялар ҙа ойошторола икән. Йүрүҙән буйлап кәмәлә лә йөҙҙөләр, Салауат мәмерйәһен дә барып күрҙеләр. Венераға бигерәк тә кәмәлә йөҙөү оҡшаны. Тыныс ҡына ағып ятҡан һыуға ҡарап барыу күңеленә әйтеп аңлата алмаҫлыҡ рәхәтлек бирҙе. Сәғәттәр буйы шулай йөрөргә риза ине ул.\n— Һеҙ ни эшләп һәр ваҡыт уйланып йөрөйһөгөҙ? Бер кем менән дә һөйләшмәйһегеҙ ҙә. Ял итергә килгәнһегеҙ бит. Донъя мәшәҡәттәренән әҙерәк арынып торорға кәрәк. Юғиһә, дауаланыуығыҙҙың бер ниндәй ҙә файҙаһы булмаясаҡ, — тип өндәште бер көндө кәмәлә йәнәш ултырған ағай. Ҡапыл ғына ул нимә тип әйтергә лә белмәне. Ирҙең бәрхәттәй йомшаҡ тауышы нисектер йөрәгенә май булып яғылды ла ҡуйҙы. Хатта уға ҡарап йылмайып та алды. Аҙаҡтан: «Мин бына шулай ял итәм, ағай», — тип өҫтәне.\nКиске аштан һуң Венера, китабын алып, беседкаға сығып ултырҙы. Таңсулпан Ғарипованың «Бөйрәкәй»ен башлағайны, хәҙер шунан айырыла алмай.\n— Һеҙ тағы ла бер үҙегеҙ. Һис яраған эш түгел, — тигән тауышҡа күтәрелеп ҡарағайны, баяғы кәмәләге ағай ҡаршыһында баҫып тора. — Таныш булайыҡ, Фәрит ағайың булам, — тине лә ул яйлап ҡына Венераның янына килеп ултырҙы.\n— Нимәлер кисергәнегеҙ күренеп тора, төпсөнөп тормайым, барыбер һөйләмәҫһегеҙ, — тип башланы һүҙен Фәрит ағай. — Тормош тигән нәмә бик ҡатмарлы бит ул, һеңлем. Һәр кемгә лә үҙенең һынауҙарын ҡуйып ҡына тора. Ә уны йырып сығыу кешенең үҙенән тора. Гел шул турала ғына уйлап, меҫкен булып йөрөһәң, әлбиттә, бер нәмә лә килеп сыҡмай. Ауырлыҡты нисек тә хәл итеү яғын ҡарарға кәрәк. Ә хәл ителмәй торған мәсьәләләр беҙҙә юҡ, шулай бит? Бына минең дә ҡырҡ йылға яҡын бергә йәшәгән тормош иптәшем үлеп ҡалды. Ҡыйын түгел тиһеңме? Ҡыйын. Ярты йыл буйы бер нәмә эшләй алмайынса, аңҡы-тиңке йөрөнөм. Әле лә бик ауыр. Хәҙер вафатына ла өс йыл үтте инде. Балалар үҙҙәренә саҡырғайны ла, минең бер кемгә лә бәлә булғым килмәй. Икебеҙ ғүмер буйы йәшәгән нигеҙҙе ташлап киткем дә килмәне. Үҙеңдең яртыңды юғалтыу олоғайғас бигерәк тә ҡыйын. Ләкин тормош дауам итә. Нимәлер эшләргә кәрәк. Мин дә яйын таптым. Ағас эшен электән ярата торғайным. Тик ваҡыт ҡына еткерә алманым. Хәҙер бына тәүлектең егерме дүрт сәғәте лә һинеке, әйҙә, тотон, тинем. Ағастарҙы һырлап, хәҙер ағайың нимәләр генә яһамай?! Заказдар ҡабул итәм хатта. Ваҡыттың нисек үткәне лә һиҙелмәй. Рәхәтләнеп эшләйем. Йәй булһа, күп итеп себештәр һатып алып, шуларҙы ҡарайым. Хатта күңелле. Каникулға ейәндәр килә. Улар ҙа ярҙамлаша.\n— Эй, ағай, ә мин нисектер тормоштан йәм тапмай башланым һуңғы арала.\n— Нисек? Ошо йәшеңдә генәме? Нимә булды һуң шул тиклем?\nНисек шулай килеп сыҡҡандыр, Венера эсендәге бөтә ҡайғыһын ошо ете ят кешегә һөйләне лә бирҙе. Ағай оҙаҡ ҡына һүҙһеҙ ултырҙы. Бер ниндәй ҙә аҡыл өйрәтмәне, кәңәш тә бирмәне. Аҙаҡ яйлап ҡына урынынан торҙо ла, хәйерле кистәр теләп китеп тә барҙы. Венера нимә тип уйларға ла белмәне. Ләкин уға нисектер рәхәт булып ҡалды.\n— Бер ерҙе ҡалдырмай эҙләп бөттөм, һин бында ултыраһың икән дәһә, — тип бер аҙҙан йүгереп Гөлшат килеп етте.\n— Көн матур бит. Тышта шул тиклем рәхәт. Тынсыу бүлмәлә ултырғансы, тип сығып ултырҙым әле,— тигән булды Венера.\n— Үҙең менән иркенләп һөйләшеп ултырырға ла ваҡыт юҡ. Ә бына кәйефең миңә бер ҙә оҡшамай бит әле. Нимә булды ул һиңә? Әллә ял оҡшамаймы?\n— Бөтәһе лә яҡшы, борсолма.\n— Ярай улай булһа, мин йүгерҙем. Аҙаҡ һөйләшербеҙ. Кеше күбәйҙе лә китте. Унда көтәләр.\n— Бар, бар, әхирәткәйем, рәхмәт ҡайғыртып торғаның өсөн, — тип Венера был юлы ла уға асылып китә алманы. Берәй ваҡыт, бәлки, һөйләшерҙәр. Ә, бәлки, юҡ. Нимә тип үҙеңдең проблемаларың менән кешенең башын ҡатырырға? Ул былай ҙа тынысланды инде.\nФәрит ағай Венера менән һөйләшкәндән һуң бүлмәһенә ҡайтты, әммә бер нәмәгә күңеле төшмәне. Гәзит-журналдар уҡып, телевизорҙан һуңғы яңылыҡтарҙы ҡарамайынса ҡалмай торғайны. Был юлы киске ашты барып ашаны ла иртә менән йоҡларға ятты.\nДонъяла төрлө кешеләр осрай. Ни эшләптер Венераның һөйләгәндәре тынғы бирмәне уға. Ни өсөн был донъя шул тиклем тигеҙһеҙ икән? Венераның да бына килмәгән ере юҡ, юғиһә. Һәйбәт кеше икәнлеге күренеп тора. Төҫкә-башҡа һылыу, аҡыллы, һәр һүҙен уйлап ҡына һөйләй, баҫалҡы. Нимә етмәй иренә? Бына ул үҙенең Гөлзифаһына берәй ваҡыт күңелен китерлек ауыр һүҙ әйткәне булдымы икән? Хәтерләмәй. Ҡайҙа унда ҡул күтәреү?\nНасар йоҡланы Фәрит ағай. Иртәнсәк торғас та, тәҙрәгә ҡараны. Ҡарашы менән кисә икәү ултырған эскәмйәне эҙләп тапты. Күңеленә рәхәт булып китте. Тик ни өсөндөр ул башҡаларына ҡарағанда моңһоуыраҡ тойолдо. Нимәлер етмәгән кеүек. Иртәнсәк, ашарға барғас, тәү сиратта күҙҙәре менән бөтә ашхананы байҡап сыҡты. Ләкин эҙләгәнен таба алманы. Ашап алғас, теге эскәмйәгә барып ултырҙы. Көткән кешеһе килмәне. Күңеле йәм тапмағас, йәйәүләп һыу буйына төшөп китте. Ана, тыныс ҡына итеп Йүрүҙән аға. Кәмәләр буш. Таң менән кем йөрөһөн инде? Нимә тип бында шул тиклем ашҡынып килде һуң әле ул? Үҙе лә аңламаны. Бер аҙ йылғаға ҡарап уйланып торҙо. Шунан тирәяҡҡа күҙ һалды. Эй, үҙебеҙҙең Башҡортостаныбыҙҙың матурлығына етәме һуң? Туҡта, йылға ағышы буйлап аҫтараҡ кемдер тора түгелме һуң? Эйе шул, кемдер бар. Ҡатын кеше, буғай. Ҡайһылай ғорур баҫып тора. Фәрит ағайҙың аяҡтары үҙенән-үҙе шунда атланы. Аралары яҡынайғандан-яҡынайҙы. Ә ҡатын уны ишетмәне лә, күрмәне лә. Ҡараштары менән әллә ҡайҙарға төбәлгән дә уйға батҡан. Уны ҡурҡытмаҫ өсөн Фәрит ағай һаҡ ҡына атларға тырышты. Бәй, Венера түгелме һуң? Шул даһа. Бына ни өсөн күңеле бында ашҡынған икән?! Янына яҡын барырға ҡыймай, Фәрит ағай әллә күпме уны ситтән генә күҙәтте. Эйе, ысынлап та, күпте күргәнгә оҡшаған был ҡатын.\nФәрит ағай ишетелер-ишетелмәҫ кенә итеп тамағын ҡырҙы. Ҡатын тертләгәндәй итте, ләкин аптыраманы. Әйтерһең дә, иртәрәк килгән дә уны көтөп торған. Фәрит ағай ипләп кенә барып Венераның ҡулдарынан алды. Ләкин бер һүҙ ҙә әйтә алманы. Шулай күпмелер торғас: «Әйҙә, ҡайтайыҡ, юғалтҡандарҙыр», — тине. Венера ҡарышманы. Һүҙһеҙ генә уның артынан эйәрҙе. Ҡайһылай тыныс, рәхәт уға был ағай менән.\n— Шунан, туғаным, дауаланыуҙың файҙаһы тейгән һымаҡмы әҙерәк? — тип һорап ҡуйҙы ағай бер аҙ барғас.\n— Эйе, бөтәһе лә иҫ китмәле бында.\n— Бына шулай яйлап тынысланырһың да, өйөңә бөтөнләй икенсе кеше булып ҡайтып инерһең әле.\nВенера терт итеп ҡалды. Әлеге ваҡытта ул бындай һүҙҙәрҙе ишеткеһе килмәй ине. Өйөндә уны нимә көтә? Бөтөнләй ҡайтҡыһы килмәй бит уның. Их, Фәрит ағай!..\nФәрит тә икенсе нәмәләр тураһында әйткеһе килгәйне лә бит... Ләкин теле әйләнмәне. Тиҙ арала был илаһи зат әллә нисек яҡын бер кешеһенә әйләнде лә ҡуйҙы шул. Уға нисек тә ярҙам иткеһе килде. Оҙағыраҡ күрмәй торһа, үҙ-үҙенә урын таба алмай аптыраны.\nУлар яйын тура килтереп, көн дә осрашып, һөйләшеп йөрөнөләр. Венера донъяһын онотоп Фәрит ағаһының һөйләгәндәрен тыңланы. Бигерәк аҡыллы кеше шул. Хәс тә уның атаһы инде. Ул да шулай һәр ваҡыт терәк булырҙай, көслө кеше ине, иртәрәк китеп барҙы. Ниндәй һорау менән барһаң да, хәл итә ала ине уның атаһы. «Башҡа ҡайғың булмаһа, юҡ өсөн борсолма, ҡыҙым», — тип әйтер ҙә эшләп тә ҡуйыр ине. Фәрит ағайҙың да көслө ихтыярлы, ышаныслы кеше икәнлеге күренеп тора. Уның менән аралашҡан һайын Венераның үҙ-үҙенә ышаныу тойғоһо нығыраҡ артты. Шуға был яҡҡа сығып китеүен иренә нисек аңлатырмын, тигән һорау ҙа хәҙер ҡурҡытманы. Тик ҡайтыр көнө яҡынлашҡан һайын, күңеле генә нығыраҡ болоҡһоно, йөрәге сығырҙай булып типте. Ул бит изге күңелле, әйткән бер генә һүҙе менән һинең бөтә ҡайғы-хәсрәтеңде юҡҡа сығарып ташлай алған был ағайҙы башҡа бер ваҡытта ла күрмәйәсәк.\nВенера ҡайтырға йыйынған көндө ул бөтөнләй күренмәне. Ҡатындың тыныслығы юғалды. Әллә әйтмәйенсә ҡайтып киттеме? Юҡ, тағы ла дүрт көнөм бар, тигәйне шикелле. Ни эшләргә? Ҡайҙа ғына булды икән? Бүлмәһенә барып эҙләп йөрөһәң, килешмәҫ. Уның бөгөн ҡайтып китерен белә лә инде. Ни эшләп хушлашырға килмәй һуң?\nГөлшат менән Шәриф күпме генә өгөтләмәһен, Венера ҡабат уларға барып торманы. Шуға уны Шәриф автобус туҡталышына алып китте. Машинаға ултырғас та Венера тирә-яҡҡа күҙ һалды, ләкин көткән кешеһе күренмәне. Уның ҡуйы ағастар араһынан күҙ йәштәренә быуылып ҡарап ҡалғанын, әлбиттә, белмәне.\nМашина шифахана ҡапҡаһынан сығып, боролошто үткәс, ҡапыл иң ҡәҙерле бер әйберен юғалтҡан кеше һымаҡ, Фәрит ағай атылып килеп сыҡты ла бит, ләкин һуң ине инде.\n«Үәт, ҡарт дүрәк, шунда кешесә оҙатып ҡалырға ярамай инеме ни?»— тип үҙен әрләне. Ҡурҡты, үҙенең көсһөҙлөгөн күрһәтеүҙән, унан да бигерәк Венера өсөн. Өлкән, тәжрибәле кеше уның үҙенә эҫенә башлағанын һиҙмәгән тиһеңме ни? Ире менән айырылмаған, әллә ниндәй үҙгәрештәр булыр әле. Ғүмер буйы бергә йәшәгән кешеләр бит улар. Моғайын, иптәше лә аҡылына килгәндер. Бына тигән итеп йәшәп китерҙәр.\nТыуған яҡ һағындырған. Электричканан килеп төшкәс, Венера күкрәген тултырып ауылының саф һауаһын һулап, бер аҙ тирә-яҡты байҡап торҙо. Ана, уларҙың йорто. Нисектер етемһерәп ҡалған төҫлө тойолдо ул ҡатынға. «Уф, шул тиклем донъяны ташлап сыҡ та кит», —тип үҙен эстән әрләй-әрләй өйөнә ашыҡты. Ире йүнләп ашарға әҙерләй белмәй. Бахыр, астан ҡырҡылып бөткәндер инде. Өҫ кейемдәрен ҡарап ҡына йөрөһә ярар ине. Кеше араһында оятҡа ҡалыуы бар. Күлдәгенең яғалары бысранһа, икенсеһен алыштырып кейә белдеме икән, исмаһам?\nИшекте асып ингәс тә уның өйҙә булмағанлығы әллә ҡайҙан һиҙелеп тора ине. Шуға тиҙ генә сәй эсеп алды ла йортто тәртипкә килтерергә тотондо. Тауыҡтан аш һалып ебәргәс, өйгә тәмле еҫтәр таралды, бөтә донъя йәмләнде. Ғәҙәттәгесә йорт эшенә күмелеп киткәнен Венера үҙе лә һиҙмәй ҡалды. Тиҙ генә кәбеҫтә быҡтырып, бәлеш бешереп алды. Ире ярата торған. Ул үҙ алдына йылмайып ҡуйҙы. Нисек кенә булмаһын, барыбер һағынған икән Булатын. Ире ҡайтыуғараҡ сәс-баштарын төҙәтеп, матур күлдәктәрен дә кейеп ҡуйҙы. Ләкин тегеһе генә ни эшләптер оҙаҡлап китте. Уның ҡайтҡанын белмәй шул. Телефондан әйтергә тип уҡталғайны ла, аҙаҡтан кире уйланы.\nБулат эш сәғәте бөтһә лә, оҙаҡ ҡына кабинетында ултыра бирҙе. Төрлө уйҙар тынғы бирмәне уға. Иртә ҡайтып нимә эшләйһең инде? Кем көтә уны өйҙә? Уйланып ултырып, кис төшә башлағас ҡына ғәҙәттәгесә һалмаҡ ҡына атлап ҡайтырға сыҡты Булат. Тәҙрәләрҙәге утты күреп, аптырап ҡалды. Һүндермәй китте микән ни? Әллә… Ул аҙымдарын ҡыҙыулатты. Венера ҡайттымы икән әллә? Асыҡ ҡалған бәләкәй ҡапҡанан нисек атылып килеп кергәнен үҙе лә һиҙмәне. Шунан ҡапыл туҡтап ҡалды. Ашығырға ярамай. Үпкәһе ҙур уның ҡатынына. Булат яйлап ҡына солан күтәрмәһенә барып ултырҙы. Туфлийын сисәм тигәйне, уныһының бауын ысҡындыра алмай бер булды. «Тыныслан, Булат», — тип күҙҙәрен йомдо ла башын артҡа ташлап ултырып торҙо. Һүҙҙе ҡайһылайыраҡ башларға? Өйҙә бер үҙенә нисек ҡыйын булғанлығын һиҙҙерергә ярамай. Киреһенсә, ризаһыҙлыҡ белдереп, үҙенең ғәфү үтенгәнен көтөргә кәрәк. Ул бит ташлап сығып киткән. Эшләгән хатаһын аңлаһын, шунан Булат артабан ни эшләргә кәрәклеген үҙе хәл итер.\nӘ шулай ҙа өйҙә көтөп торған кешең булыуы күңелле… Элеккесә бөтә ер ялт итеп тора. Тәмле еҫтәр танауҙы ярып килә. Ана шул тәртипкә ныҡ өйрәнгән дә инде Булат. Ҡатыны өйҙә юҡта бер нәмә таба алмайынса, бер нәмәгә өлгөрә алмайынса ҡайһылай йонсоғайны. Бөтә ошо мәшәҡәттәрҙән арығайны ул. Ниһайәт, ҡотоласаҡ!\nАш бүлмәһендә йөрөгән Венера иренең нисек килеп ингәнен дә һиҙмәй ҡалды.\n— Шунан, йөрөп туйҙыңмы? Ҡайтырға булдың инде, ә? Ҡайһылай кейенеп-яһанып алған булған.\nВенера терт итеп ҡалды. Өҫтөнә һалҡын һыу ҡойҙолармы ни? Шулай ҙа үҙен тиҙ ҡулға алды. Шундайыраҡ һөйләшеүҙе күҙ алдына килтерһә лә, ҡапыл ҡыйын булып китте. Килеп ингән ыңғайға ҡаҙарылмаһа ла булыр ине. Шул Булат. Үҙгәрмәгән. Әҙерәк кенә булһа ла хис-тойғолары ҡалһа, былай уҡ таш бәғерле булмаҫ ине, моғайын.\n— Иҫәнләшер инең, исмаһам. Кешенең ҡотон алаһың, — тине лә, эшен дауам итте. Әҙер ашты өҫтәлгә ултыртҡас, залға сығып, телевизор ҡарарға ултырҙы. Эстән генә ниндәйҙер үҙгәрешкә өмөт иткән ҡатындың йөрәге семетеп алды. Бына һиңә осрашыу. Бөтә нәмәне үҙгәртеп ебәрергә иренең бер йылы һүҙе етә ине бит... Юҡ инде.\nБулат та унан бындай аҙымды көтмәгәйне. Шуға бер аҙ аптырап ҡалды. Дә-ә, ҡыйыуланып ҡайтҡан. Бөтөнләй икенсе Венера бит был. Алыштырып ҡуйғандармы ни? Ауыҙын асып ҡаршы бер һүҙ әйтмәгән кеше. Хатта бергә ултырманы ла. Ярай, асыуланып әллә ҡайҙа бармаҫ әле, хәҙер килеп ултырыр, тип көтөңкөрәһә лә, Венера уның янына сыҡманы. Хатта йоҡларға урынды ла үҙенә айырым йәйҙе. Асыуы ныҡ килде Булаттың. Ләкин туҙынырға батырсылыҡ итмәне, әйләнеп-тулғанып бер аҙ ятҡас, хырлап йоҡлап та китте.\nИртәгәһен дә улар йүнләп һөйләшмәне. Ире йәһәт-йәһәт кенә ҡапҡылап алды ла эшкә сығып китте. Венера өй эше менән булды, малҡайҙарын иркәләп көтөүгә оҙатты. Телефондан балалары менән һөйләшеп алды. Уны күреп Тәнзилә күршеһе эргәһенә йүгереп килеп етте.\n— Үҙеңде бөтөнләй юғалттыҡ бит, әй. Ҡайҙа булдың ул? Ну, Булатың күрмәгәнен күрҙе. Шул кәрәк уға. Әҙерәк Аллаһын таныттың. Шулай ҙа миңә әйтеп китергә ине.\nШул арала күршеһе ауылдағы бөтә яңылыҡтарҙы һөйләп өлгөрҙө. Булаттың өйҙә ҡунмай, ҡайҙалыр юғалып тороуы хаҡында ғына өндәшмәне.\nӨйгә ингәс, Венераның күңелен йәнә бушлыҡ ялмап алды. Фәрит ағаһы иҫенә төштө. Ҡәҙерле ағайым минең, нимәләр генә эшләп йөрөйһөң икән һин? Тик ултырмайһыңдыр, моғайын. Ағастан нимәлер юнаһыңдыр. Их, үҙең менән ултырып ҡына һөйләш ине лә бит. Күңелде тынысландырырлыҡ һүҙҙәрҙе әллә ҡайҙан таба беләһең һин...\nКискеһен Булат эсеп ҡайтты. Ингәс тә ҡаш аҫтынан һөҙөп ҡараны ла:\n— Ултыр әле, — тип ҡатынының беләгенән тотоп алды. Унан елтерәтеп диванға алып барып ултыртты. Элек иҫерек иренән уттан ҡурҡҡан кеүек ҡурҡҡан Венера үҙен тыныс тотто. Нимә булһа ла булыр.\n— Ҡыйыуланып ҡайттыңмы? Аяғыма йығылып, ғәфү үтенер урынға холҡоңдо күрһәтәһең бында. Рәхәттең ҡәҙерен белмәйһең икән, ҡайҙан килгәнһең, шунда кит. Ана бара юлың. Бел, мин бер ваҡытта ла яңғыҙ ҡалмаясаҡмын, бисәләр бөтмәгән. Бына һин ҡайҙа барырһың икән, йүләр ҡатын?\n— Ғүмер буйы ташлап сығып китәм тип, ҡурҡытып йәшәнең бит инде, кит әйҙә. Район үҙәгендәге Гүзәлең тураһында ла беләм. Өндәшмәгәс тә әллә.\nТаныш исемде ишеткәс, Булат һиҫкәнеп китте, ләкин өндәшмәне. Төкөрөгөн сәсеп, үрле-ҡырлы йөрөнө лә кейенеп сығып китте. Ул көндө бөтөнләй ҡайтманы. Ҡатыны менән йүнләп аңлашырға ла теләмәне. Икенсе көндө лә ҡайтманы Булат. Ҡайҙа йоҡлағандыр, кемдәр менән булғандыр, Венераға барыбер ине.\nШулай ҙурға китер тип Булат башына ла килтермәгәйне, әлбиттә. Элекке һымаҡ туҙыныр-туҙыныр ҙа шуның менән эш бөтөр, тип уйлағайны. Ҡатыны бит ҡаршы өндәшеп маташа. Ә ул быға өйрәнмәгән. Шулай ҙа һүҙҙәре уйланырға мәжбүр итте. Хатта нисектер юғалыбыраҡ ҡалды. Бына һиңә тыныс, сабыр Венера. Йыйып йөрөп, барыһын бер юлы сығарҙы ла түкте. Ҡыйшандаҡ Гүзәл тураһында ла белгән булған икән. Нимә менән бөтөр һуң был? Ләкин Булат бер ваҡытта ла ғәфү үтенеп бармаясаҡ. Шулай ҙа күңеленән барыбер ғүмер буйы бергә тормош көткән кешеһен юғалтҡыһы килмәй ине. Донъяны бер үҙе нисек алып барыр? Бер кем дә ҡатынын алыштыра алмаясаҡ. Балалар ни әйтер? Эштә нимәләр булып бөтөр? Башҡа һыймай. Быға тиклем ҡайһылай тыныс йәшәгән икән дәһә.\nЭлекке ваҡыты булһа, Венера ла, бәлки, икенсе төрлөрәк тотор ине үҙен. Әле килеп, ҡартайған көнөндә кәмһетелеп йәшәгеһе килмәне уның. Ғүмер буйы түҙҙе бит инде.\nӨсөнсө көндө лә ире төшкө ашҡа ҡайтманы. Ҡулына бер эш бармайынса, тегеләй һуғылып, былай бәрелеп йөрөнө лә, Гөлшат менән һөйләшеп алырға булды. Аҡыллы ғына кәңәштәр бирә торған.\nҒаиләһе, Булат тураһында бер нәмә һөйләмәгәйне, шикелле. Быларға тағы нимә булды икән тип, Гөлшаттың аптырауының сиге булманы. Шуға ла: «Мин ғаиләгеҙ боҙолоуға ҡаршымын, әлбиттә. Был аҙымыңды бик хуплап бөтмәйем, әхирәт, кил, һөйләшербеҙ», — тип кенә әйтә алды.\nВенера китергә хәл итте. Башҡаса ул бында ҡала алмаясаҡ. Ғүмер буйы йыйған донъяһы ни тиклем ҡәҙерле булһа ла, эс бошорғос һалҡынлыҡ күңелен өшөттө. Бөтә ошо матурлыҡты үҙ көсө менән булдырғайны ла бит. Ни эшләйһең? Ул һәр бер нәмәне тотоп ҡарап, күҙҙәрен тултырып бүлмәләрҙе байҡап сыҡты. Шунан ҡулына ҡағыҙ, ручка алды ла: «Оҙаҡ йылдар түҙеп, һине лә, үҙемде лә бәхетһеҙ итеп йәшәгәнем өсөн ғәфү ит. Мине көтмә», — тигән яҙыу ҡалдырып, Венера тағы юлға сыҡты. Артына әйләнеп ҡарамаҫҡа тырышты. Тамағына килеп тығылған төйөр боғаҙында таш булып ҡатып, тыны ҡыҫылды. Атылып сыҡҡан күҙ йәштәре уны һис тыңларға теләмәне. Кеше-фәлән күреп ҡалып, оятҡа ҡалырмын тип, нисек тынысланырға теләһә лә, булдыра алманы. Күҙ йәштәре йылға булып аҡты ла аҡты.\n...Әхирәтенең һүҙҙәренән һуң Гөлшат уйға ҡалды. Шәриф тә тынып ҡалды. Ни тиергә лә белмәнеләр. Венераның үтенесе буйынса шифаханала уға ваҡытлыса булһа ла эш таптылар. Эстән генә Гөлшат уның ире менән татыулашырына, бер-береһен аңларына ышанды. «Күп тә үтмәҫ, Булат артынан килеп етер», — тип өмөтләнде. Шуға йәшәргә бүлмә эҙләмәйенсә үҙҙәрендә генә торорға, көн дә эшкә бергә йөрөргә тип тә өгөтләгәйне, Венера риза булманы. Булат, әлбиттә, уның янына килергә уйламаны ла. Баштараҡ төрлөсә ҡурҡытып та, өгөтләп тә шылтыратып ҡараны ла, Венера яуап бирмәгәс, туҡтаны.\nБер йылдан һуң тормошонда ҡырҡа үҙгәрештәр булыр тип Венера башына ла килтермәгәйне. Төшкө ашҡа ашханаға инде лә, батмус алып, сиратҡа баҫырға тип китеп бара ине, күҙенең ҡыры менән генә үтә лә таныш һынды шәйләп ҡалды. Башын боробораҡ ҡарағайны, иҫе китте. Ҡулынан батмусы төшөп китте хатта. Тауышҡа тегеһе лә боролдо һәм шунда уҡ тороп, ярҙамға ашыҡты. Әллә ҡайҙа осоп киткән ҡалаҡ менән сәнскене Венераға килтереп тотторҙо ла һүҙһеҙ ҡалды. Ҡапыл ғына ни әйтергә лә белмәне улар. Бер аҙҙан ғына Венера:\n— Фәрит ағай, һеҙ нисек бында? — тип һорай алды.\n— Мин бит йыл һайын киләм. Быуы аяҡтарыма килешә, бер аҙға ғына булһа ла шулай һыҙланмай ҡалам. Һин дә килгәнһең. Ялыбыҙ тағы ла бергә тура килһен әле, — тип балаларса һөйөндө ул.\n— Юҡ, мин бында эшләйем. Бер йыл булып килә инде.\n— Тәки килеп сыҡманымы ни? — тип моңһоу ҡараштарын ағаһы уға төбәне. Ҡатын «юҡ» тигәнде аңлатып башын сайҡаны.\nФәриттең күҙҙәре осҡонланып китте. Йөрәге ҡыҫып ҡуйҙы. Эсенән генә тап шундай яуапты көткәйне түгелме һуң? Эйе, күпме уның тураһында уйлап йөрөнө. Исемен күңеленең иң түрендә йөрөттө. Ҡыҫҡа ғына ваҡыт эсендә уның ҡәҙерле кешеләренең береһенә әйләнеүен һиҙмәй ҙә ҡалды. Бына Хоҙай Тәғәлә тағы осраштырҙы.\nКискеһен улар үҙҙәренең таныш урынында осрашты. Һөйләшеп һүҙҙәре бөтмәне. Их, һинең ни әйтереңде аңлап торған, бер төрлө фекер йөрөткән кеше менән аралашып ултырыуға ни етә. Венераға шул тиклем рәхәт ине. Ҡоштар һайрауын тыңлап, йәйге матур көндөң хозурлығына һоҡланып әллә күпме йөрөнө улар.\nКөндәр шулай һиҙҙермәй генә үтә торҙо. Фәрит ағаһының ҡайтыр ваҡыты яҡынлашҡан һайын, Венераның күңеле болоҡһоно. Унан башҡа йәм тапмаҫ кеүек тойолдо. Бер йылдан тағы килә лә бит...


Театру присвоено звание - Юлдыбайский СДК - СДК - Каталог статей - Кугарчинский РДК\nБеҙ, Юлдыбай ауыл биләмәһе театры һәүәҫкәрҙәре, Нәжиб Асанбаевтың “Бер йәшлектә, бер ҡартлыҡта” тип аталған пьесаһы буйынса спектакль әҙерләнек һәм биләмәгә ҡараған 7 ауыл сәхнәһендә сығыш яһаныҡ. Ҡурҡыуыбыҙ бушҡа булды: һәр ерҙә лә халыҡ тамашабыҙҙы яратып ҡабул итте.\nРезеда Айытҡужинаның ролдәрҙе һәр кемдең һәләтенә, холҡона тап килтереп бүлеүе лә бик отошло булды. Төп ролдәрҙе Айҙар Хәлилов, Хәйҙәр Миңлебаев, Нәсимә Ғибәҙәтова, Лира Миңлебаева башҡарҙы. Рәсимә Көмөшҡужина, Мәҙинә Хөсәйенова, Дилара Әбделмәнова, Нәфисә Миңлебаева, Әлфирә Килсенбаевалар ҙа бик килештереп уйнанылар. Һәр ролдең нескәлектәренә төшөнөргә, күңел биреп башҡарырға өйрәтеүсе режиссерыбыҙ – Исмәғил Ғилманов.\nСпектаклде ҡараған тамашасылар араһында Өфө ҡалаһынан килгән ҡунаҡ – Республика халыҡ ижады үҙәгенең театр жанры буйынса баш белгесе Тәнзилә Ҡалмырҙина ла бар ине. Ул тамашабыҙҙы юғары баһаланы, сәхнәне ташламаҫҡа, тамашасыларҙы яңынан-яңы спектаклдәр менән һөйөндөрөп торорға саҡырҙы.\nҺәм һөйөнөслө яңылыҡ – беҙгә халыҡ театры исеме бирҙеләр!\nБыл исемде аҡлау, лайыҡлы йөрөтөү өсөн артабан да ҡанатланып эшләрбеҙ, тип уйлайым.\nИсточник - "МОРАҘЫМ" гәзите


Материалы за Декабрь 2009 года » Страница 8 » Архив газеты "Йәшлек"\nИртә торған егеттең ырыҫы артыҡ, иртә торған ҡатындың өлөшө артыҡ.\nУраҙа ғәйете ҡотло булһын!\nХалыҡ иҫәбен алыуға әҙерлек эштәре бара Яңылыҡтар\nБашҡортостанда 2010 йылда үткәреләсәк Бөтә Рәсәй халыҡ иҫәбен алыуға әҙерлек эше дауам итә. Әле ауыл-ҡалаларҙа йорттар исемлеге төҙөлгән һәм картографик материал аныҡланған. Киләһе йылдың феврале уртаһына тиклем 54 райондың, 21 ҡаланың һәм Өфөгә ҡараған ете райондың ойоштороу пландарын төҙөргә һәм раҫларға кәрәк. Ул эш тамамланғас, Башҡортостан буйынса йыйылма ойоштороу планы төҙөләсәк.\n«Башҡортостанстат» мәғлүмәттәренә ҡарағанда, ойоштороу планы – халыҡ иҫәбен алыуҙы үткәреү өсөн төп документ. Ул һәр ауыл-ҡала, район, Рәсәй Федерацияһы субъектын, халыҡ иҫәбен алыусыға уртаса норманан сығып, перепись, инструкторлыҡ һәм иҫәп-хисап участкаларына бүлеүҙе үҙ эсенә ала. Илдең бөтә территорияһы, шул иҫәптән Башҡортостандыҡы ла, перепись участкаларына бүленәсәк, уларҙың һәр береһенең составында дүрт инструкторлыҡ участкаһы буласаҡ. Был участкалар тағы ла дүрт иҫәп-хисап участкаһына бүленә һәм һәр береһендә бер иҫәп алыусы эшләйәсәк. Ул уртаса 400 кешенең иҫәбен алырға тейеш. Инструкторлыҡ участкаһының эше менән инструктор-контролләүсе етәкселек итәсәк.\nҠалтасы, Архангел, Баҡалы райондарының, шулай уҡ Ағиҙел һәм Межгорье ҡалаларының ойоштороу пландары раҫлау өсөн әҙер ҙә инде.\nБеҙҙекеләр һынатмаҫ Конкурстар, Әҙәбиәт\nРеспублика уҡыусы йәштәр мәҙәни үҙәгендә «Йәштәр – илебеҙ киләсәге» республика әҙәби эштәр конкурсы еңеүселәрен бүләкләү тантанаһы уҙҙы.\nБашланғыс профессиональ белем биреү учреждениелары уҡыусылары араһында Бөтә Рәсәй әҙәби эштәр конкурсы сиктәрендә уҙған был ижади бәйге Башҡортостанда иғлан ителгән Йәштәрҙең башланғыстарын яҡлау һәм үҫтереү йылына арналды.\nУҡыусыларҙың ижади һәләтен арттырыу, рухи мәҙәниәтен үҫтереү маҡсатында уҙғарылған конкурста республикабыҙҙың 60 башланғыс профессиональ белем биреү учреждениеһынан 165 әҙәби эш ҡатнашты. Улар жюри тарафынан дүрт номинацияла баһаланды. Конкурстың шартына ярашлы, һәр номинацияла дүртәр еңеүсе билдәләнде.\nШулай итеп, «Йәштәр һәм сәләмәт тормош» номинацияһында Александр Пастух (Өфө) I урынды яулаһа, «Һәр кемдең яҙмышы үҙ ҡулында» номинацияһында еңеү Белореттан Любовь Мартемьяноваға йылмайҙы.\nУҡытыусыларға - "Йәшлектән" хат! Яңылыҡтар » Хаттар яҙҙым\nӨс-дүрт көн элек кенә Белорет районынан бер ханым шылтыратты.\n– Беҙ урыҫ ауылында йәшәйбеҙ, шуға күрә тамам урыҫлашып бөткәнбеҙ. Килен алырға йөрөйбөҙ ҙә, ошоға бәйле башҡорт йолаларын белмәйбеҙ. Гәзитегеҙ биттәрендә шул турала яҙа алмаҫһығыҙмы икән? – тип һораны.\n– Бик кәрәккәс, яҙырбыҙ, – тинек һәм башҡортса бер нисә китап тәҡдим иттек.\nХаным был китаптарҙы таба алырына шик белдергәс, улар ни һәр башҡорт теле, шулай уҡ башҡорт мәҙәниәте уҡытыусыһында ла, мәҙәниәт хеҙмәткәрҙәрендә лә барҙыр инде, тип уйлап ҡуйҙыҡ. Сөнки нәҡ уҡытыусылар һәм клуб хеҙмәткәрҙәре, йәғни зыялыларыбыҙҙың алдынғы сафында барыусылар һәр нәмә хаҡында хәбәрҙар булырға тейеш һәм элек-электән халыҡ, йәш быуын араһында мәҙәни-ағартыу-аңлатыу эше алып барған.\nГимназиялар гәзитһеҙ ҡалмаһын! Башҡортостан\nМәктәп йәшендәге балалар менән осрашыуға барғанда айырыуса тулҡынландыра, күңелдә ҡыуаныс тантана итә. Сөнки йәш уҡыусыларыбыҙҙың гәзиткә баһаһын ишетеү, тәҡдимдәрен тыңлау, улар менән яҡындан аралашыу беҙҙең өсөн бик мөһим.\nҠасим Дәүләткилдиев исемендәге республика художество гимназия-интернатында «Балалар һәм үҫмерҙәрҙең тормошо – гәзит һәм журналдар биттәрендә» тип аталған матур осрашыу үтте. Унда киң матбуғат саралары вәкилдәре менән баш ҡалабыҙҙың республика гимназия һәм лицейҙары уҡыусылары осрашты. Ошо сара менән бер рәттән, бында волейбол, теннис һәм атыу буйынса спартакиада ла башланды. Уҡыусыларҙы Башҡортостан Республикаһы Хөкүмәте аппаратының мәғариф һәм фән бүлеге етәксеһе Альберт Ҡорманов, республиканың мәғариф министры Зиннәт Аллаяров, уның урынбаҫары Артур Сурин һәм башҡалар тәбрикләне.\nҺеҙҙән – хикәйә, беҙҙән – бүләк Конкурстар, Хикәйә\n«Йәшлек» республика йәштәр гәзите Башҡортостан Яҙыусылар союзы һәм Көйөргәҙе районы хакимиәте менән берлектә иғлан иткән яҙыусы Рәшит Солтангәрәев исемендәге әҙәби конкурстың ойоштороусылары рәтенә Башҡортостан «Китап» нәшриәте лә ҙур теләк менән ҡушылды. Нәшриәттең генераль директоры Зөфәр Тимербулатов билдәләүенсә, конкурста донъя күргән хикәйәләр киләсәктә айырым китап булып баҫылып сығасаҡ.\nКонкурсыбыҙҙың маҡсаты әүәлгесә – Рәшит Солтангәрәевтың яҡты иҫтәлеген тағы ла мәңгеләштереү, хикәйә жанрын йәнләндереп ебәреү һәм яңы исемдәр асыу.\nКонкурстың шартына ярашлы, редакциябыҙға килгән бөтә эштәр ҙә ҡарала, әммә тере образдары, һутлы халыҡсан теле, йөрәк йылыһы, фекер һәм хис дөрөҫлөгө менән йәлеп иткәндәре генә гәзиттә баҫылып сығасаҡ. Ҡулъяҙмалар, юл араларын һәм тыныш билдәләрен иҫәпкә алып, 15 – 20 мең билдәнән артмаҫҡа тейеш. Конкурсҡа профессиональ һәм башлап яҙыусыларҙың беренсе дана әҫәрҙәре ҡабул ителә, йәғни хикәйәләр быға тиклем бер ҡайҙа ла баҫылған булырға тейеш түгел.\n«Йәшлек» гүзәле – 2009» конкурсы еңеүселәрен бергәләп билдәләйек, дуҫтар! Яңылыҡтар » "Йәшлек" гүзәле\n«Йәшлек» гүзәле – 2009» конкурсында йыл дауамында ни бары ун ғына һылыуҡай ҡатнашты. Был тәү сиратта бәйгелә ҡатнашыусыларҙың конкурс шарттарына иғтибарлыраҡ булмауына бәйле. Ә шарт буйынса ҡыҙҙар мотлаҡ рәүештә редакцияға буй-һынын тулыһынса кәүҙәләндергән бер нисә фоторәсемен ебәрергә һәм уларҙа заман башҡорт ҡыҙының образы сағылыш табырға тейеш. Бөгөн бит беҙ техника һәм технологиялар үҫешкән осорҙа йәшәйбеҙ һәм республикабыҙҙың бөтә мәктәптәре лә тиерлек интернет селтәренә тоташтырылған. Үҙегеҙ хаҡындағы ҙур булмаған ҡыҙыҡлы һәм бай йөкмәткеле хатығыҙҙы конвертҡа һалып ебәргән осраҡта ла, фоторәсемде интернет аша гәзитебеҙҙең электрон адресына һалырға мөмкин бит. Ошо күпкә уңайлы ысулды ҡыҙҙар киләһе йылда күҙ уңында тотһон ине.\nавторы: admin | 15 декабря 2009 | Фекерҙәр (1) | Тотош уҡырға\nХикмәтле хикәйәттәр: Ил гиҙеүсе һәм Алла Әҙәбиәт » Хикәйә\nБер ил гиҙеүсе йәшәгән һәм ул, әҙәм бара алмаҫлыҡ ерҙәрҙә булып, үҙе артынан кешеләрҙе эйәртеп, дин юлына баҫтырыуы менән дан ҡаҙана.\nБына уның карабы тик бер генә кеше йәшәгән бәләкәй генә утрау янында туҡтай. Ил гиҙеүсене ул кешенең күҙҙәренең шул тиклем дә саф булыуы, унан да бигерәк бер ҡасан да Алла хаҡында ишетмәүе аптырата. Илгиҙәр бик оҙаҡ итеп Уның хаҡында һөйләй. Һәм әле уны был кеше һымаҡ береһенең дә шул тиклем ихлас итеп тыңлағаны һәм аңлағаны булмауына төшөнә. Ул уға төрлө доғалар өйрәтә, икәүләшеп Аллаға табыналар.\nБер нисә көндән һуң ил гиҙеүсе үҙенең ҡылған эштәре менән ҡәнәғәт булып, утрауҙан китергә йыйына.\n– Эй, ир кеше, һеҙҙең артығыҙҙан нимә һөйрәлеп бара ул?\n– Ә, «Ока» машинаһынан сыҡҡас, хәүефһеҙлек ҡайышын ысҡындырырға онотҡанмын...\n– Ҡыҙҙар, беҙҙең никах буласаҡ, – тип шатлығы менән уртаҡлаша ҡыҙ хеҙмәттәштәренә. – Уның исеме – Роберт. Ул мине үпте лә: «Һинең ирендәрең рауза сәскәһенең таждарын хәтерләтә», – тине.\n– Ә, теге Робертмы... – тине ҡыҙҙар хор менән.\nКире ҡайтырға << 1 4 5 6 7 8 9 10 11 12 21 >> Киләһе бит


Владимир Путин Указға ҡул ҡуйҙы: Константин Толкачевҡа орден тапшырыла\n14 Июнь 2019, 15:56\nРәсәй Президенты ошо көндәрҙә Башҡортостан Дәүләт Йыйылышы – Ҡоролтай рәйесе Константин Толкачевты Александр Невский ордены менән наградлау тураһында Указға ҡул ҡуйҙы.\nАлександр Невский ордены илебеҙҙә электән барлыҡҡа килгән. Ул – Рәсәй империяһы, Советтар Союзы һәм Рәсәй Федерацияһы системаларында һаҡланып килгән берҙән-бер награда. Тарихына килгәндә, 1725 йылда Екатерина I фарманы буйынса Изге Александр Невский ордены булараҡ барлыҡҡа килә. Хәрбиҙәргә, шулай уҡ башҡа граждандарға тәғәйенләнгән награда 1917 йылға тиклем тапшырыла. 1942 йылда Александр Невский ордены тергеҙелә. Ул, хәрби награда булараҡ, команда составы өсөн тәғәйенләнә.\nСоветтар Союзы тарҡалғас та орден Рәсәй Федерацияһы дәүләт наградалары системаһында һаҡланып ҡала, әммә рәсми статусҡа эйә булмай. 2010 йылда иһә, Рәсәй Президенты Дмитрий Медведев булған саҡта, йәнә тергеҙелә.\nОрден дәүләт хеҙмәтендә вазифалы урын биләгән, дәүләт төҙөлөшө эшендә Ватан алдында айырым ҡаҙаныштарға өлгәшкән, Рәсәйҙең халыҡ-ара абруйын, оборонаға һәләтлелеген арттырыуға, иҡтисад, фән, мәғариф, мәҙәниәт, сәнғәт, һаулыҡ һаҡлау өлкәләрен үҫтереүгә өлөш индергән Рәсәй граждандарына тапшырыла.


13 Ғинуар 2021, 13:54\n13 ғинуарҙа журналистар үҙҙәренең һөнәри байрамын – Рәсәй матбуғаты көнөн билдәләй.Беҙҙең төбәк журналистары өсөн быйылғы осор айырыуса иҫтәлекле – Баймаҡта район гәзите нәшер ителә башлауға 90 йыл тула. Был байрамды лайыҡлы ҡаршы алыуға коллектив ең һыҙғанып әҙерлек эштәрен башланы. “Һаҡмар” һәм “Баймакский вестник” гәзиттәре ысын мәғәнәһендә төбәктең тарихи йылъяҙмаһын бөтөн тулылығында әлеге һәм киләсәк быуындарға еткереүсе мөһим орган булып тора. Гүзәл Салихова етәкләгән Баймаҡ мәғлүмәт үҙәге коллективы, ваҡиғаларҙың уртаһында ҡайнап, халыҡ хужалығының төрлө тармаҡтарынан актуаль һәм көн ҡаҙағына һуҡҡан материалдар әҙерләй, уларҙы объектив рәүештә гәзит уҡыусыға еткерергә тырыша. Һуңғы осорҙа баҫмаларҙың йөҙө үҙгәреүе лә заман менән бергә атларға тырышыуҙың асыҡ һөҙөмтәһе ул.“Һаҡмар” гәзитенең яуаплы секретары Лилиә Күсәбаева, верстка буйынса инженер Зөлфиә Сәйетова, журналистар Лилиә Такаева һәм Эльмира Кейекҡужина, реклама бүлеге хәбәрсеһе әлфиә Байегетова, система администраторы Алексей Мочалин, водитель Нур Яҡшығолов, “Баймакский вестник” гәзитенең баш мөхәррир вазифаһын башҡарыусы Андрей Викторов, верстка буйынса инженер Әлфиә Мортазина, журналистар Земфира Әхтәмова, Дмитрий Фадеев, реклама бүлеге хәбәрсеһе Әнүзә Салихова, өлкән бухгалтер Светлана Николаева һәм бухгалтер Эльвира Ҡыҙрасова бай тәжрибә туплап, бөгөн үҙ эштәренең ысын оҫтаһы булып танылған. Гәзиттәрҙең һәр һанына уларҙың тырышлығы, ныҡышмалылығы, һөнәри оҫталығы һалынған.


Беҙҙең ишек алдарындағы таҙалыҡ проблемаһы тураһында әйтеү генә аҙ, эшләргә кәрәк. Һәм иң тәүҙә үҙеңдән башларға кәрәк\nБишбүләк ауылының Юбилей hәм Yзәк урамдарында урынлашҡан күп фатирлы йорттар янынан 3аты көнкүреш ҡалдыҡтарын сығарыу ысын проблемаға әүерелде. Бер нисә йыл элек был йорттарҙа йәшәүселәр менән килешеү буйынса сүп-сар сығарыу менән шөғөлләнеүсе шәхси эшҡыуар бер ай тиерлек эшләмәй. Аш-һыу ҡалдыҡтары, пластик hәм быяла шешәләр, төрлө–төрлө сепрәк-сапраҡ, иҫке йыһаз — бер һүҙ менән әйткәндә, көн һайын арта торған ҡый өйөмө — ҡыҙғанысҡа ҡаршы, барлыҡ кеше өсөн ғәҙәти күренешкә әүерелә бара.\n— Халыҡ көнкүреш ҡалдыҡтарын ташлай, шул уҡ ваҡытта был йыйылған сүп-сарҙы кем йыйыштырыр, уны ғөмүмән, сығарасаҡтармы икәне тураһында уйламайҙар ҙа, — тип һөйләй Бишбүләк ауыл Советы ауыл биләмәһе башлығы Илдар Ситдиҡов. — Ошо көндәрҙә граждандарҙың сираттағы йыйынын үткәрҙек, был проблема үҙенән үҙе хәл ителмәйәсәк икәнен тағы бер тапҡыр аңлаттыҡ. Yҙ ваҡытында сүп-сарҙы сығарыу йортта йәшәүселәрҙең үҙҙәренән тора. Был күп фатирлы йорттарҙың хужаларына ҡалдыҡтарҙы йыйыу һәм транспортировкалау буйынса комплекслы хеҙмәттәр күрһәтеүгә «Белебеевский коммунальник» менән килешеүҙәр төҙөргә кәрәк. Ә әлегe картина шундай: мәҫәлән, Юбилей урамында йорттарҙың береһендәге 12 фатирҙың береһендә йәшәүселәр генә бөгөнгө көндә «Белебеевский коммунальник» менән килешеү төҙөгән, икенсе йорттың 16-сы фатирынан береһе лә килешеү төҙөмәгән. Был планда 5-се йорт халҡына афарин: һигеҙ квартирҙан бишеһе килешеү төҙөгән.\nСүп-сарҙы сығарыу мәсьәләһе әлегә ҡәҙәр асыҡ ҡала. Күп фатирлы йорттарҙа йәшәүселәр бер ниндәй ауыл Советы ла, ниндәй ҙә булһа «яҡшы ағай» ҙа сүп-сар мәсьәләһен хәл итергә тейеш түгел икәнен әлегә ҡәҙәр аңлап еткермәй. Һәм уларҙа сүпләүсе «насар кешеләр» адресына ҡарата фекерҙәр бөтөнләй урынһыҙ. Йортта йәшәүселәрҙең үҙҙәренең бындай тәртипһеҙлек тыуҙырыуҙа өлөшө бар. Тимәк, таҙалыҡ hәм тәртип үҙеңдең йорт тупһаһы менән сикләнә, ә артабан — сит кешенеке булып сығамы? Ысын сүплек өйөмөнә әүерелеп барған сүп-сар өйөмө үҫеүенә күҙ йоморға яраймы? Йәки сүп-сарҙы сығарыу өсөн, мин түгел, башҡа кеше түләһенме?


Сериалда төшкөгөҙ киләме?\n25 Май , 16:40\nБелоретта төшөрөләсәк фильмда төшөү өсөн күмәк сәхнәләрҙә 18-55 йәшлек актерҙар кәрәк. Ҡатнашҡан өсөн аҡса түләнә.\nБелорет районында 4 июндән 30 июнгә тиклем «Россия 1» телеканалы заказы буйынса детектив- драма жанрында «Бәхет тау артында түгел» сериалы төшөрөлә.\nБелорет районы хакимиәте Андрей Иванюта «Урал кинопаркы» киностудияһы продюсеры Тимур Абдуллин, киностудияның производство директоры Зилә Закирйәнова, «Студия 4» кинокомпанияһының (Мәскәү) генераль продюсеры Мария Перекатова менән осрашып, фильмды төшөрөүҙе ойоштороуҙа ярҙам һораған.\nСюжет буйынса Крупновтар ғаиләһенең «Бейеклек» туристик базаһында ҡаяға үрмәләү буйынса ҙур ярышы уҙғарыла. Спорт форумы ғаиләнең финанс проблемаларын хәл итергә тейеш була. Әммә Крупновтарҙың оҙаҡ йылдар һаҡлаған ғаилә серенә асылыу һәм күп көс түгеп йыйылған бар нәмәгә юҡҡа сығыу хәүефе янай.\nФильм тәбиғәт ҡосағында төшөрөлгәс, режиссер шуға ла ҡаяларға бай Белорет, Учалы райондарын һайлаған .\nКинокартинала Александр Самойленко, Евгений Сидихин, Александр Голубев, Зоя Бербер, Алена Коломина, Анна Котова-Дерябина, Анна Якунина, Дарья Повереннова, Валентин Смирнитский, Мария Әхмәтйәнова, Игорь Огурцов, Роман Богданов кеүек билдәле актерҙар менән Өфөнән, Стәрлетамаҡтан, Екатеринбургтан һәм илдең башҡа ҡалаларынан 70-тән ашыу актер ҡатнаша.\nСериалда төшөү өсөн күмәк сәхнәләрҙә 18-55 йәшлек актерҙар кәрәк. Ҡатнашҡан өсөн аҡса түләнә. Төрлө маркалы автомобилдәр ҙә талап ителә. Фото һәм үҙең хаҡында мәғлүмәт менән анкетаны (исем-шәриф, параметрҙар, социаль селтәрҙәр) — 8-996-100-27-24 номерына (WhatsApp), автомобилдәрҙең фотоһын 8-999-623-48-07 номерына ебәрергә мөмкин.


Боламыҡҡа – май, һәр нәмәгә яй кәрәк » «Йәшлек» гәзите | Газета «Йәшлек»\nГазета "Йәшлек" » Махсус биттәр » Боламыҡҡа – май, һәр нәмәгә яй кәрәк\n22.01.2016 Боламыҡҡа – май, һәр нәмәгә яй кәрәк\nйәки “Әсәй миңә шәп кәләш әпирҙе”\nАртымса ҡара янып, гадук килеп етте. Нишләп һин Хәлимәне алғанһың, башҡа ҡыҙҙар бөткәнме һиңә, ти. Хайран ҡалдым. Мал ҡыуғанда бер күргән дә, күҙе төшкән. Үҙе саҡ иламай инде, Хәлимәне миңә бир, ти ҙә ҡуя. Мин ни, кәләште үҙ ҡулдарым менән дуҫыма тоттороп ебәрергә риза ла, әсәйҙән шөрләтә. Шулай ҙа, ул һиңә буш ҡапсыҡмы, ҡулдан-ҡулға йөрөтөргә, тигән булам.\nКөйгән бабай асыуын атына төшөрөп, дилбегәһен сабырһыҙ тартҡыланы:\n– Нимә аяғыңа көсөң етмәй килә?! Ну-у, малҡай!\nӘсәйем ун һигеҙем тулыр-тулмаҫ саҡта өйләндерҙе. Бер кисен, иртәгә шул ауылдан ҡыҙ әйттерергә барабыҙ, тине: «Үҙем иҫән саҡта һине башлы-күҙле итеп ҡалайым, ҡыҙҙы бик маҡтайҙар, эшкә шәп, ҡулы оҫта, тиҙәр». Атай хеҙмәт армияһында имгәнеп үлде, ике ағай һуғыштан әйләнеп ҡайтманы, ғаиләләге иң өлкән өс бала аслыҡ йылында уҡ вафат булған. Әсәйемдең күҙ терәп торғаны бер мин – төпсөгө. Уның һүҙе минең өсөн закон, ҡаршы килеү юҡ. Колхоздан ат алып, киттек. Әсәйем кеше аша алдан хәбәр ебәргәс, йылы ғына ҡаршы алдылар. Тик тәүҙә минең йәштәге Хәдижәне ҡоҙалап килгәнбеҙ, тип уйлап хаталандылар, өлкән ҡыҙ Хәлимәне алырға килдек, тигәс, аптырап ҡалдылар. Ғаилә башлығы һуғышта хәбәрһеҙ юғалыу сәбәпле, бында оло йәштәге олатай менән өләсәй – командирҙар. Ҡат-ҡат төпсөп, әллә Хәлиҙәнеме (уныһына ун алты йәш), тип ныҡышты ҡарттар. Хәлимәне, тигәс, бер миңә, бер әсәйемә, шунан бер-береһенә ҡараштылар. Олатай, улың бигерәк йәш түгелме, тип сәйерһенде. Тиҙҙән ун һигеҙе тула, тине әсәйем. Шаршау артында асыҡтан-асыҡ сырҡ-сырҡ килделәр. Өләсәй кеше, иренен асыулы ҡымтып, сеү, әҙәпһеҙҙәр, тип таяғы менән иҙән туҡылдатҡас, тымдылар. Битем уттай янып, урындыҡ ситендә ултырам. Ниһайәт, минең буласаҡ йәмәғәтемде танышырға саҡырҙылар. Инәлтеп торманы, Хәлимә шунда уҡ килеп тә сыҡты. Уның минән сама менән бер башҡа оҙон, кәүҙәле – эре һөйәкле икәнен күреп, шаҡ ҡаттым. Сәсен икегә ярып үргән, түңәрәк йөҙлө, бит осонда уймаҡтай ғына миңе бар. Башын күтәреп, миңә бер һирпелеп ҡараны ла, әсәһенә өндәште: «Мине бер ҡарыштай ғына балаға бирергә итәһегеҙме? Ана, Хәлиҙә сыҡһын!» Шунан ҡырт боролоп эргәмдән үтешләй, һинең кеүек хәстрүшкә сыҡҡансы, ирһеҙ ҡартаям мин, тип шаршау артына инеп юғалды. Үҫмерлек ҡоронан сығып бөтмәһәм дә, ир затынан бит әле мин, торҙом да, әсәй, әйҙә, ҡайттыҡ, тинем: «Башҡа ҡыҙҙар бөтмәгән!» Әсәйем шаршау яғына, үҫер, үҙең үҫтереп алырһың, тип көлөмһөрәне… Ну-у, малҡай, нимә йоҡланың?!\n– Шунан? – ҡыҙыҡһыныусан Варвара өсөн мөхәббәт ҡиссаһының иң ҡыҙығы етте, өшөү онотолдо, эйәкте һоноп толоп эсенән килеп сыға яҙҙым.\n– Шу-ул… – бабай яйлап танауын таҙартты ла, ашыҡмай һүҙен дауам итте, – ололарҙың һүҙен ашаҡлап үтеп, барһын, алып ҡайттыҡ үҙен. Әсәй беҙгә түрҙәге урындыҡҡа урын йәйҙе. Хәлимә ятһынып, тартынып төпкә һуҙылды. Мин ҡараңғыла баш тырнап ултыра бирҙем дә, эргәһенә яттым, ҡорама юрғандың осон аяғыма яптым. Нисектер уңайһыҙыраҡ булһа ла, арыу үҙенекен иткән, йоҡлағанымды һиҙмәй ҙә ҡалдым. Иртән өшөп уянһам, кәләш юрғанды ситкә типкән дә, йондоҙ кеүек, аяҡ-ҡулдарын сәсеп, ихласлап йоҡлап ята. Һаҡ икән үҙе, мин уянғанға ул да күҙен асты. «Эй-й, рәхәт иркенлектә йоҡлауы!» – тәүге һүҙе шул булды. Күмәк балалы ғаиләлә үҫкәс, гел тығылып ятып ялҡып та киткәндер. Эшкә урынлаштырырға тип, киленен әсәй таң менән идараға алып китте, мин йәйләүгә юлландым. Артымса ҡара янып, гадук килеп етте. Нишләп һин Хәлимәне алғанһың, башҡа ҡыҙҙар бөткәнме һиңә, ти. Хайран ҡалдым. Мал ҡыуғанда бер күргән дә, күҙе төшкән. Үҙе саҡ иламай инде, Хәлимәне миңә бир, ти ҙә ҡуя. Мин ни, кәләште үҙ ҡулдарым менән дуҫыма тоттороп ебәрергә риза ла, әсәйҙән шөрләтә. Шулай ҙа, ул һиңә буш ҡапсыҡмы, ҡулдан-ҡулға йөрөтөргә, тигән булам. Уйлап ҡараһаң, иҫ китерлек хәл бит ул: тирә-яҡта бихисап ауыл, кейәүгә сығырлыҡ йәштәге ҡыҙҙар һанап бөткөһөҙ күп, ә дуҫым минең йәмәғәткә йән ата… Бер генә күргән бит әле ул. Шул мәлдә гадуктың ғүмер буйы «Хәлимә» тип өҙөлөрөн белһәм, биллаһи, кәләште, икенсе көнөнә үк төйөнсөгөн тоттороп, кире ҡайтарып ебәрер инем, әйҙә йәрәшһендәр ине… Ә ул саҡта әсәйҙән ҡурҡылды. Дуҫым шунан һуң ауылдан сығып китте, беҙ Хәлимә менән апалы-ҡустылы ише бер урындыҡта йоҡлап йөрөнөк, аҙаҡ мине армияға алып киттеләр. Өс йыл йөрөп ҡайттым. Ҡайтҡан төндө үк Хәлимә үҙе ҡуйыныма һырылды: «Ҡәйнәм, ниңә балаға уҙманың, тип мейемде генә серетте… Елдән еленләйемме инде, бер тапҡыр ҙа булмағас…»\nБабайҙың һүҙен өҙөп, ҡар буранын ҡуптарып, эргәнән шыж да быж бышҡырып кескәй машина үтеп китте лә, алдараҡ барып туҡтаны. Унан оло йәштәге водитель килеп сыҡты.\n– Һы, был гадук таһа! – юлдашым, ҡыуанып, атына йомшаҡ өндәште, – т-р-р, малҡай…\n– Һин, смәтри, малай, Хәлимәне рәнйетмә! – водитель килеп етер-етмәҫтән асыулы ҡысҡырып, йоҙроҡ төйнәне. – Атыу алыр ҙа ҡайтырмын!\n– Хәҙер, тот ҡапсығыңды! – юлдашымдың йылмайыуы юйылды, сыбыртҡыһын ҡыҫыбыраҡ тотто. – Биреп торам ти һиңә! Сихут!\n– Аһ һин, ихтраз…! – ҡатлы-ҡатлы һүгенеп, водитель һелтәнеп, минең юлдашҡа һуҡты. Мин уны-быны уйлап та өлгөрмәнем, ике бабай бер-береһенә сат йәбешеп, көрмәкләшә лә башланы. Толоп эсенән нисек һурылып сыҡҡанымды һиҙмәй ҙә ҡалдым:\n– Туҡтағыҙ, зинһар, туҡтағыҙ, минең йөрәкте тулатмағыҙ! – сырылдап, нисек уларҙы айырырға белмәй, икеһен уратып һикерәңләп йөрөйөм. Минең өсөн улар бик ныҡ оло йәштә, хас та динозаврҙар йәштәше кеүек, ә бәләкәй малайҙар һымаҡ ерле-юҡтан һуғышалар! Өнһөҙ генә көрмәкләшә торғас, ике һалмыш ҡарт әллә минән уңайһыҙланып тыйылды, әллә арынылар, һәр хәлдә, өйрөлөүҙән туҡтанылар. Бер-беренә баш терәп бер аҙ тын торғандан һуң, водитель минең юлдаштың арҡаһынан ҡаҡты:\n– Ярай… Сәләм әйтерһең.\nАҡһабыраҡ машинаһына табан атланы. Унан «авоська» тип аталған сумка-селтәр килтереп сығарҙы ла, юлдашыма тотторҙо:\n– Күстәнәсте онотҡанһың бит.\n– Һы, ашыҡҡайным шул, – юлдашымдың ауыҙы йырылды. – Үҙең килеп сыҡ, Хәлимәне бер ҡыуандыр әле.\n– Ярай… Килермен.\nӘле генә бер-береһен түпәләнеләр, тип кем әйтһен, яҡты йөҙ менән хушлаштылар.\nМашинаны ҡарашыбыҙ менән оҙаттыҡ. Ул күҙҙән юғалғас, толопто хужаһына ҡайтарып бирҙем:\n– Йылындым инде, үҙегеҙ кейегеҙ.\nҠуҙғалғас, күңелде ҡытыҡлап торған һорауҙы бирҙем:\n– Дуҫығыҙҙың ҡатыны юҡмы әллә?\n– Булмай әллә, бар, – юлдашым көлдө. – Биш бала атаһы ул.\n– Ә нимәгә енләнеп килгән?\n– Бая яртыны һуҡҡанда, ейәндәрем хаҡында әйтеп ысҡындырғайным…\n– Бәй, балабыҙ юҡ, тинегеҙ ҙә һуң!\n– Минеке бар ул, – юлдашым ҡәнәғәт рәүештә бейәләйе менән мыйығын һыпырҙы, – һуғыштан һуң тол ҡатындар, бөтөнләй кейәүгә сыға алмай ҡартайған ҡыҙҙар менән донъя тулғайны… Шаярыуым хаҡында Хәлимәгә билдәле булғас, баланы ситкә типмә, тине. Берҙән-бер баламды ситкә тибә торғаным бармы? Минең фамилияла йөрөй. Ғүмере ҡыҫҡа булған Хәлиҙә балдыҙ ирһеҙ игеҙәк бала тапҡайны, уларҙы ла үҙ исемемә күсерҙем. Ризалыҡ менән ҡарап үҫтерҙек, хәҙер үҙҙәре атай-әсәй. Ял һайын өйөбөҙ бала-саға менән тула... Әсәйгә рәхмәт, шәп кәләш әпирҙе. Боламыҡҡа май кәрәк, һәр нәмәгә яй кәрәк: яйы булғас, тормош көйлө үтеп бара.\nАуылыбыҙға килеп еткәндә, тамам ҡараңғы төшкәйне. Беҙгә инеп, ҡунып сығырға өгөтләһәм дә, бабай ыңғайламаны:\n– Бөгөн ҡайтып етмәһәм, Хәлимәнең йөрәге сығыр… Минһеҙ тамағына аш та бармай уның, күҙенә йоҡо эленмәй...\n– Исмаһам, эҫе сәй эсеп сығығыҙ! – атай-әсәйемдең ҡунаҡсыл, киң күңелле булғанын, һис кемде тупһанан бороп сығармаҫын белгәнгә, ихлас саҡырам.\n– Рәхмәт, ҡыҙым, юлдағыларҙың юлда булыуы яҡшы. Сәйгә инһәм, таралып китермен, йыйналып сығып китеүе ауыр булыр.\nУл ҡуҙғалғас, артынан эйәрә бирҙем:\n– Ә «ихтраз» тигәнегеҙ ни ул?\n– Әллә, этем белһен… Гадук мине бәләкәйҙән шулай үсекләне. Ябыҡлыҡты аңлаталыр, бәлки. Ә мин уны «сихут» тинем, сөнки гел йүткерҙе.\n– Йәнәһе лә, чахоточник?\nБайтаҡ алыҫлашҡан бабайҙың ҡытҡылдап көлгәне ишетелде:\n– Тап шулай…\n(Аҙағы. Башы 2-се һанында).


Владимир Путиндың пенсиялар буйынса төп ҡарарҙары\nВладимир Путин пенсия реформаһын йомшартырға тейешле саралар тәҡдим итте:\n2. Күп балалы әсәләр ваҡытынан алда пенсияға сыға. Өс балаһы булһа, ул өс йыл-ға алдараҡ хаҡлы ялға китә ала. Дүрт балаһы бар икән – дүрт йылға иртәрәк. Биш һәм унан күберәк балалы ҡатын-ҡыҙҙар өсөн барыһы ла хәҙергесә ҡала, улар 50 йәштә пенсияға сығырға хоҡуҡлы.\n3. Иҫке ҡануниәт буйынса алдағы ике йылда хаҡлы ялға сығырға тейешле граждандарға махсус льготалар ҡаралған. Улар пенсияны яңы пенсия йәшенән алты айға алдараҡ юллай ала.\n5. Пенсия алды йәшендәге граждандар өсөн эшһеҙлек буйынса пособиеның максималь күләме ике тапҡырҙан ашыуыраҡҡа — хәҙерге 4 мең 900 һумдан 2019 йылдың 1 ғинуарынан 11 мең 280 һум-ға тиклем арттырыла һәм ошондай түләү осоро бер йылға билдәләнә.\n6. Пенсия алды йәшендәге хеҙмәткәр-ҙәргә бушлай диспансерлаштырыуға ике көн бирелә, был көндәрҙәге эш хаҡы һаҡлана.\n8. Ауыл халҡына льготалар. Ауылда эшләмәгән пенсионерҙар өсөн страховка пенсияһының билдәләнгән күләменә 25 процент өҫтәмә. Улар – ауыл хужалығында 30 йылдан күберәк стажы булған кешеләр.\n10. 2018 йылдың 31 декабренә ҡәҙәр ғәмәлдә булған барлыҡ федераль льготалар пенсия системаһында үҙгәртеп ҡороуҙар тамамланғансы һаҡлана.


Республикала уңайһыҙ һауа торошо көтөлә: көслө ел һәм епшек ҡар менән // Йәмғиәт | новости башинформ.рф\nРеспубликала уңайһыҙ һауа торошо көтөлә: көслө ел һәм епшек ҡар менән\n15:40, 17 марта 2014 Йәмғиәт\nБашҡортостанда алдағы көндәрҙә уңайһыҙ һауа торошо көтөлә, тип хәбәр итә Башгидромет. Төбәккә бөгөн епшек ҡар менән сираттағы циклон киләсәк.\n— Беҙҙе тотороҡһоҙ һауа торошо көтә. Бындай һауа торошонда елдең ҡапыл иҫеүе – ғәҙәти күренеш. Ошо көндәрҙә кис республикала ел көсө секундына 23 метрға етте, хәҙер 20-гә тиклем. Ҡар һәм ҡар ҡатыш ямғырҙы бөгөн кискә көтәбеҙ, — тип һөйләне «Башинформ» агентлығына Башгидрометтың баш синоптигы Анна Козаева. — Беҙҙең алданғы прогноздарға ярашлы, һауа торошо марттың икенсе-өсөнсө декадаһында тотороҡһоҙ буласаҡ: хәҙер беҙ күҙәткән, яуым-төшөм, йылы һәм һыуыҡ тулҡындары менән.\nТемпература фоны был аҙна дауамында тотороҡһоҙ буласаҡ. Өҫтөнлөк иткән һауа температураһы төндә – нулдән алып минус бишкә тиклем, аяҙайтҡанда 10 градус һыуыҡҡа тиклем. Көндөҙгө һауа торошо – нулдән алып өс градус йылыға тиклем.\n— Уртаса тәүлек температураһы барыбер үҫә. Ниндәйҙер айырыуса һыуыҡтарҙы көтмәйбеҙ, һауа температураһы, һис шикһеҙ, үҫәсәк. Аяҙайтҡанда туңдырыуы ихтимал, тимәк боҙлауыҡ осраҡтары шулай уҡ һаҡланасаҡ. Ваҡыты-ваҡыты менән ел көтөлә, әммә әҙерәк көс менән – секундына 18 метрға тиклем, — тип билдәләнге республиканың баш синоптигы.\nУның әйтеүенсә, Башҡортостанда апрель норманан ике градусҡа юғарыраҡ булыуы көтөлә, яуым төшөм иҫәбе лә уға тиң – 110-120 процентҡа. Һауа температураһы мартта шулай уҡ уртаса йыллыҡ күрһәткестәрҙән юғарыраҡ булды. Былар барыһы ла «яҙ иртә, әммә тотороҡһоҙ булыуы тураһында һөйләй».


Талпандан нисек һаҡланырға?\n27 Апрель 2018, 13:58\nЯҙғы-йәйге осорҙа, айырыуса майҙа талпан ҡаҙалыу осрағы күбәйә. Уларҙан нисек һаҡланырға? Ҡаҙалһа, бөжәкте нисек алырға һәм ҡайҙа мөрәжәғәт итергә?\nҺорауға үҙәк район дауаханаһы баш врачы урынбаҫары Роза СОЛТАНГИРОВА яуап бирә:\n-Эйе, талпандың кешегә ҡаҙалыу осрағы башлыса май башынан июнь урталарына тиклем күҙәтелә.\nБилдәле булыуынса, бөжәк энцефалит һәм боррелиоз кеүек йоғошло ауырыуҙар таратыусы булып тора.\nТалпандан һаҡланыу өсөн урманға барғанда тәнгә һылашып торған ябыҡ өҫ кейеме, башлыҡ кейегеҙ йәки яулыҡ ябынығыҙ, салбар балағын итеккә, ботинкаға ҡыҫтырығыҙ. Кейемде махсус препарат менән эшкәртегеҙ. Даими рәүештә юлдаштарығыҙ менән бер-берегеҙҙең өҫ-башын ҡарағыҙ. Ергә ултырырға, ятырға тырышмағыҙ, ял итеү өсөн ҡыуаҡлыҡтарҙан йыраҡ ҡояшлы урын һайлағыҙ.\nБөжәк ҡаҙалған осраҡта уны тәндән тиҙерәк сығарырға тырышығыҙ. Башы өҙөлөп ҡалмаһын өсөн, һаҡлыҡ сараларын күрегеҙ һәм шулай уҡ энцефалитҡа ҡаршы махсус профилактика кәрәклеген белеү өсөн дауаханаға мөрәжәғәт итегеҙ. Тағы ла шуға иғтибарҙы йүнәлткем килә: талпанды тиренән алыу өсөн май, крем, вазелин, кәрәсин кеүек саралар ҡулланмағыҙ.\nБөжәктең инфекция йөрөтмәүен асыҡлар өсөн түбәндәге адрестар буйынса лаборатория тикшереүен үткәреү мөһим: Өфө ҡалаһы, Шәфиев урамы, 7, иртәнге 9-ҙан көндөҙгө 4-кә тиклем (телефоны: 8 (347) 287-85-23; 287-85-24; 8-927-23-63-261). Материал иртәнге 11-гә тиклем килтерелһә, тикшереү һөҙөмтәһе шул көндө үк, ә 11-ҙән һуң килтерелһә, иртәгәһенә бирелә.\nСтәрлетамаҡ ҡалаһы, Революция урамы, 2-а, (телефоны: 8 (34734) 3-64-44) матуриал ҡабул итеү - иртәнге 9-ҙан көндөҙгө 12-гә тиклем.\nТалпан энцефалитына ҡаршы иммуноглобулинды бөжәк ҡаҙалғандан һуң тәүге 72 сәғәттә һалыу мөһим. Шуға күрә медицина ярҙамын алыуға ашығырға кәрәк. Врач күрһәтмәһе буйынса иммуноглобулин балаларға бушлай һалына, ә өлкәндәргә вирус эләктереүгә ыңғай анализ булғанда ғына түләүһеҙ.\nЭш көнөндә - балалар һәм ололар поликлиникаһына, ял һәм байрамда терапия корпусының ҡабул итеү бүлмәһенә мөрәжәғәт итегеҙ.


Үтәлмәй торған бурыс юҡ » Башҡортостан гәзите | Газета Башкортостан на башкирском языке\nБашҡортостан гәзите » Ауыл хужалығы » Үтәлмәй торған бурыс юҡ\n“Эшләһәң, эш ҡарышмай” тигән принципҡа таяна йәш фермер\nЙәштәрҙең ныҡышмал, сәмсел, тәүәккәл булыуҙарына нисек һоҡланмаҫҡа! Юғиһә бер башлаған эшеңде ташлап ҡуйыу ҡайһы берәүҙәрҙә осрай шул. Йәш егет Радик Йөҙлөкбаев, мәҫәлән, Яңы Ҡыйышҡы ауылында үҫемлекселек йүнәлешендә эшмәкәрлек йәйелдергән.\nУның ҡарамағында 220 гектар ер иҫәпләнә. Бәлки, ошо майҙан кемдәрҙер өсөн күп тә түгелдер. Уның ҡарауы, ул бер атҡанда бер нисә ҡуянға тейҙергән. Нисек тиһегеҙме? Беренсенән, ҡый үләне баҫа башлаған баҫыуға сәсеү әйләнеше индергән. Йәшерен-батырын түгел, бындай ерҙе эшкәртеүгә күп сығым түгелә. Икенсенән, ауылдаштарын эш менән тәьмин иткән. Ситкә китеп аҡса һуғыусылар ҙа бар, әммә йәшәгән урыныңда шөғөллө булыуҙы бер нимә лә алмаштыра алмай. Мәхмүт Байгилдин, Рәмзил Йөҙлөкбаев, Айҙар Насиров һәм башҡалар – шуға асыҡ миҫал.\n“Йөҙлөкбаев” крәҫтиән (фермер) хужалығы етәксеһе Радик Йөҙлөкбаев билдәләүенсә, иген үҫтереүҙе бәләкәйҙән күреп үҫкәс, ул ер эшкәртеүгә ихлас тотонған. Ғөмүмән, эш барышында бер ниндәй ҙә ҡытыршылыҡтарға юл ҡуйырға тырышмай, ә инде ундай осраҡта уны йырып сығыу уға бер ни тормай. Үтәлмәй торған бурыс юҡ, ә үтәмәү өсөн мең һылтау табыусылар ғына бар.\nҒәҙәттәгесә, быйыл да уңыш йыйыу йылдам барған. Иген культураларының гектар көсө 25 центнер тәшкил иткән. Артып ҡалған бойҙайҙы элеваторға тапшырған, сөгөлдөрҙө Шишмә районына оҙатҡан, ә бесәнде халыҡҡа арзан хаҡҡа һатҡан. Көнбағыштан да мул уңыш көтөләсәк, ти. Һүҙ ҙә юҡ, был осраҡта техниканың булыуы, улай ғына түгел, һәр ваҡыт төҙөклөгө ныҡ ярҙам иткән. Февралдә тағылма ҡорамалдары менән “МТЗ-82” маркалы трактор һатып алған. Бынан тыш, тотонолған булһа ла, “Т-150”, “ДТ-75”, “Нива” урып йыйыу комбайны һәм башҡа машина-тракторҙары бар.\n– Атайымдан “эшләһәң эш ҡарышмай” тигәнде йыш ишетеп үҫтем, – тип һөйләй фермер Радик Рәфил улы. – Әлбиттә, төрлө саҡтар булды, ә ҡулға эш бармағанда һәр ваҡыт атайымдың янына ашығам, кәңәш һорау, уның күңел йылыһын тойоу өсөн. Бына шунан инде барыһы ла көйләнгән сәғәт шикелле алға китә.\nӘңгәмәгә ҡушылған Радиктың атаһы Рәфил Рәшит улының һүҙҙәренә ҡарағанда, балаға ваҡытында йүнәлеш биреү файҙаға ғына. Ул да ғәзиз кешеһенә белем эстәүҙең кәрәклеген яҡшы аңлатҡан, үҙ сиратында улы тәүҙә – колледж, унан инде Өфө дәүләт нефть техник университетын тамамлаған. Ә уға хәтлем аҡсаны тир түгеп табыуҙы, үҙ көсөң менән ҡатмарлыҡтарҙы йырып үтеүҙе үҙ елкәһендә татыған – баш ҡалала ябай эшсе булған, үҙ теләге менән армияға барып ҡайтҡан.


Ун алтынсы йылдың октябре — Башҡорт Википедияһы\nУн алтынсы йылдың октябре\nУн алтынсы йылдың октябре ― урыҫ яҙыусыһы Александр Солженицындың романы. Рәсәйҙең Беренсе донъя һуғышына инеүенә арналған «Ун дүртенсе йылдың авгусы» романының дауамы. Йөкмәткеһе буйынса күләмле китап, 75 бүлектән тора, Рәсәй карталары менән тулыландырылған.\n«Ун алтынсы йылдың октябре» романы Урыҫ революцияһы сигенә еткән рәсәй йәмғиәте тураһында бәйән итә. Солженицын персонаждар сифатында йәмғиәттең бөтә ҡатламдары вәкилдәрен — һалдат һәм крәҫтиәндәрҙән башлап батша Николай II, батшабикә Александра Федоровнаға саҡлы, шулай уҡ Ленинды һайлай. Тәүге романдан айырмалы рәүештә, был китап ниндәй ҙә булһа конкрет тарихи ваҡиға тирәләй әйләнмәй, уның урынына башлыса геройҙарының көндәлек тормошон һүрәтләй.\nӘҙәби әҫәрҙең формаһы ― роман, авторҙың ниәте буйынса, уға иң яҡшыһы эссе йыйылмаһы итеп бөтөн әйберҙе бергә тоташтырыу мөмкинлеген бирергә тейеш булған. Романында Солженицын персонаждары араһында барған оҙон һәм ентекле һөйләшеүҙәр (йышыраҡ диалогтар) урынлаштыра, бының менән ул үҙенең философик һәм сәйәси ҡараштарын еткерә. Бер нисә уйлап сығарған персонаж бик нескә формала йәшертелгән тарихи эшмәкәрҙең образын сағылдыра. Геройҙар араһындағы әңгәмәләрҙә революцияға тиклемге Рәсәй йәмғиәтенең тарҡаулығын аңлатыуҙа мөһим урын биләгән күп мәсьәләләр күтәрелә. Солженицын ул осорҙағы рәсәй сәйәси фекеренең һул/рәсәй либераль тенденцияларын асыҡтан-асыҡ күрә алмай, романда, үҙенең ҡарашы менән бергә, быны нисек күҙаллауын бик тәьҫирле итеп бирә.\nРомандағы ваҡиғалар 1916 йылда бара. Немецтарға ҡаршы Урыҫ армияһы Дряговец һәм Голубовщина белорус урмандары районында һуғыша. Хәрби хәрәкәттәр туҡтатылған. Роман геройы, Лаженицын Саня, урыҫтарҙың 1915 йылдың йәйендә немец артиллерияһы уты аҫтында барған сигенеүен хәтерләй. Ул да был ваҡиғаларҙа ҡатнашҡан була. Тылда ла, Мәскәүҙә һәм Петроградта ла һуғыштың мәғәнәһеҙлеген тикшерәләр, хөкүмәткә ҡарата ризаһыҙлыҡ арта. Корпус командирҙары Мрозовский һәм Куропаткин һуғышты уңышһыҙ алып бара, әммә, шуға ҡарамаҫтан, улар хәрби хеҙмәт баҫҡысында үҫешкә лайыҡ була. Полковник Воротынцев, отпускыла булғанлыҡтан,Петроградҡа китә.\nСаня бригада руханийы отец Северьянды осрата. Северьян уға ҡаты яраланған һалдат Чевердиндың гонаһлы йәнен таҙартҡаны һәм тәүбәгә килтергәне хаҡында һөйләй. Чевердин иҫке православие ҡанундарын үтәүсе һәм «дәүләт» руханийын ысын изгелеккә эйә булмауҙа ғәйепләй. Лаженицын XVII—XVIII быуаттарҙа «раскольник»тарҙы эҙәрлекләү тарихын хәтеренә төшөрә. А. И. Солженицын фекеренсә, боласылыҡта урыҫ халҡының иң яҡшы өлөшө эҙәрлекләнгән.\nҺөйләшеү яйлап ҡына Лев Толстой тәғлимәтенә күсә. Саня тышҡы дини йолаларҙы, хатта тәрене лә инҡар итә! Отец Северьян: «Толстой бөтөнләйгә христиан да түгел, ул ҡартайған көнөндә православиенан бер ҡасан да китмәгән — ул православиелә бөтөнләй булмаған. Толстой — аристократик тәкәбберлеген еңеп сығып, халыҡ дине менән ризалашмаған беҙҙең вольтерьян дворянлыҡтың туранан-тура емеше ул. Йәнәһе, әгәр һеҙҙең менән бергәләп ышанһам, мин ошо ике мең йыллыҡ динегеҙҙе бер юлы үҙгәртәм! Толстой иң тупаҫ протестантлыҡты ҡабатлай, Инжилдың өстән ике өлөшөн алып ташлай, диндән түбәнге бер өлөшөн генә, этиканы, алған — һәм шуның менән ҙурлана. Ә бер ниндәй ҙә дин кәрәкмәгән, толстой тәғлимәтенә төкөрөп тә ҡарамаған юғары йәмғиәт, оппозициялы ялҡын менән уны данлай: ах, бөйөк яҙыусы нисек итеп дәүләт һәм сиркәүҙе ләғнәтләй!»\nСолженицын артабанғы бүлектәрҙә XIX—XX быуат сигендәге осорҙа рәсәй власы һәм йәмғиәт араһындағы үҙ-ара мөнәсәбәттәрҙе байҡағанда, Александр II реформаларын, народниктар террорын, Александр III контрреформаларын күҙәтә, нисек итеп Николай II батшалығы башында урыҫ хөкүмәте уртаса үҙгәртеп ҡороу земский проекттарын алмағанын — һәм бының менән үҙенә революцион үлтерештәр һ. б., ҙур бәләне, тартып килтереүен һүрәтләй. Автор шулай уҡ китапта тарихи фигураларҙы ла һүрәтләй.\n↑ Солженицын А. И. Собрание сочинений в 30 томах. Т. 10.\nhttps://ba.wikipedia.org/w/index.php?title=Ун_алтынсы_йылдың_октябре&oldid=747706 ҡабул ителгән\n1983 йылғы романдар\nАлександр Солженицын романдары\nБыл бит һуңғы тапҡыр 06:42 15 сентябрь 2017 үҙгәртелгән.


Бер иретеп, берсә йылытып торған миҙгелдәрҙә машинаның тәҙрәһен ябай һыу менән генә таҙартырмын тимә\nШуға күрә туңмаҫһыуҙар был осорҙа һәр ерҙә лә һатыла. Водителдәр уны юл буйынан да алып китергә әҙер. Әммә сифат һәм хәүефһеҙлек тураһында бөтөнләй онота.\nХалыҡта туңмаҫ һыу тип йөрөтөлгән шыйыҡса үтемле тауар. Сөнки ҡыш көндәрендә автомобилгә ябай һыу ҡойоп алыҫ китеп булмай. Әммә күпселек осраҡта тәҙрә таҙартҡысты һатып һалыу рулетка уйынына әйләнә. Ни өсөн тигәндә, химик ҡатнашма кеше һаулығына кире йоғонто яһауы ихтимал. Өфөлә йәшәүсе Наилә Фазлыева ла барлыҡ водителдәр кеүек юлға сығыр алдынан автомобиленә туңмай торған шыйыҡса ҡойорға күнеккән. Ләкин бының өсөн үкенгән осраҡтар ҙа булды, ти, тәжрибәле водитель.\nҺуңғы йылдарҙа туңмай торған шыйыҡсаны бөтә ерҙә лә һатып алырға мөмкин. Әммә уларҙың кеше һаулығына нисек тәьҫир итеүен бер кем дә аныҡ ҡына әйтә алмай. Шуның өсөн дә Өфөнөң йәмәғәт хәүефһеҙлеге үҙәге белгестәре ағыулы шыйыҡса һатыусыларға ҡаршы аяуһыҙ көрәш асты. Мәҫәлән, инспекторҙар ҡыҫҡа ғына ваҡыт эсендә законһыҙ эшмәкәрлек алып барған бер нисә йүнселде асыҡланы.\nСит илдән килгән был йүнсел Өфө эргәһендәге трассала ҡапҡылап алыу урыны асҡан. Ләкин уның эшмәкәрләге кешеләрҙе туҡландырыуға ғына ҡайтып ҡалмай икән шул. Өҫтәмә табыш алыу ниәте менән эшҡыуар кафе янында химик шыйыҡса һата башлаған. Әлбиттә, бының өсөн бер ниндәй ҙә лицензия ла, сертификат та юлламаған.\nБаш ауыртыуы һәм әйләнеүе, иғтибарҙың кәмеүе, хәлһеҙлек ағыуланыуҙың беренсе билдәләре. Шундай билдәләр барлыҡҡа килһә, белгестәр автомобилде туҡтатып, саф һауа һулап алырға, ә зарарлы шыйыҡсаны түгеү яғын хәстәрләргә ҡуша. Бер үк ваҡытта улар күңелһеҙ хәлдәрҙе иҫкәртеү маҡсатында туңмаҫ һыуҙы махсуслашҡан магазиндарҙа ғына һатып алырға кәңәш итә.\nБеҙҙең тәбиғәт шарттарында туңмаҫ һыуҙы ярты йыл самаһы ҡулланырға тура килә. Ә был арала һаулыҡҡа төҙәлмәҫлек зыян килеүе ихтимал. Шуға ла белгестәр шыйыҡсаны һатып алыусыларҙы иғтибарлы булырға саҡыра. Һис юғында туңмаҫ һыуҙы һәр кем үҙе лә эшләй ала.


Мәскәү ҡалдырған тәьҫораттар » Союз писателей РБ\nСоюз писателей РБ » Новости » Мәскәү ҡалдырған тәьҫораттар\nМәскәү ҡалдырған тәьҫораттар\nОпубликовано: 1-02-2017, 20:12 | Категория: Новости, Члены союза, Молодые авторы\nҠалалар кешеләр кеүек. Йә һинеке, йә юҡ. Ҡолас етмәҫ илебеҙҙең баш ҡалаһы йөрәгемә самолет трапынан уҡ ояланы, быға тиклем “Мәскәү һынлы Мәскәү булғас, ҙур ҡалаларға хас ығы-зығыға күмелгәндер, уны тәү күргән кешелә әллә ниндәй хистәр ҙә уята алмайҙыр” тигән уйҙарым бөтөнләй юҡҡа сыҡты. Һәм бында, һис шикһеҙ, ҡаланан тыш, ундағы киң күңелле, ғәжәп кешеләр ҙә ҙур роль уйнаны.\nШағирә Лариса Абдуллина менән Мәскәүгә килеп төшкәс тә, тәү башлап Башҡортостан Республикаһы вәкиллегенә юлландыҡ. Унда беҙҙе ҡолас йәйеп бик әүҙем эшләп килгән “Аҡ тирмә” башҡорт милли-мәҙәни үҙәге ҡаршы алды. Караптан балға тиҙәрме әле, беҙ яҡынлашып килгән Яңы йыл байрамы уңайынан ойошторолған сараға эләктек. Гүйә, Башҡортостандан сығып китмәгәнбеҙ ҙә: шул уҡ ҡурай һәм думбыра моңдары, башҡорт йырҙары, бейеүҙәре, барыһы ла саф башҡорт телендә генә һөйләшә.\nДумбыра тигәндәй, был милли музыка ҡоралында уйнаған егет айырыуса иғтибарҙы йәлеп итте: ул — урыҫ милләтле Андрей Смирнов. Уның башҡорттар араһына эләгеү тарихы ҡыҙыҡ та, үҙенсәлекле лә. Халҡыбыҙҙың яулы үткәне менән ҡыҙыҡһына Андрей, айырыуса Алдар батырҙың 1696 йылда икенсе Азов походында күрһәткән батырлыҡтарына, аҙаҡ уның Петр I ҡулынан грамота алыуына һоҡлана. Бынан тыш, Андрей күп кенә башҡортса йырҙар ҙа белә. “Башҡорт батырҙары менән супермендар араһында оҡшашлыҡтар күп: улар барыһы ла изгелек өсөн, халҡы өсөн көрәшә”, – ти ул.\nГөлсинә Батыршина етәкселегендәге “Аҡ тирмә” милли-мәҙәни үҙәге Мәскәүҙә йәшәгән башҡорттарҙы берләштереп кенә ҡалмай, ә төрлө сараларҙа лайыҡлы сығыш яһай, үҙҙәре лә уҙғара. Уларға ҡарап, баш ҡалалағы һәр башҡорт йыр-моңға һәләтле икән, тип уйларға мөмкин: Яңы йыл байрамы йыр-бейеүгә үрелеп барҙы. Сығышы менән Мәсетле районынан Ринат Хәбиров атлы егет ҡурайҙа “Азамат”ты һыҙҙырғанда, “Уралым” ҡобайырын йырлағанда шуға төшөндөм: сит ерҙәрҙә туған моңдар айырым бер мәғәнәгә сорналыусан, үтә ҡәҙерле икән дә. Бына ни өсөн сит илдә, сит өлкәләрҙә йәшәгән башҡорттарыбыҙ туған моңдарыбыҙға, тарихыбыҙға, милли ҡиммәттәребеҙгә айырыуса ныҡ иғтибарлы.\nИнтернет селтәрен һәм “Башҡортостан” гәзитен даими күҙәтеп барыусыларға Радмир Мөфтәхин, Елена Созыкина, “Заман” этнотөркөмө яҡшы таныш. Радмир ҡыллы инструменттарҙа башҡорт халыҡ көйҙәрен уға ғына хас стиль менән башҡарыу оҫталығына эйә булһа, Елена үҙе башҡорт милләтенән булмаһа ла, телебеҙҙе үҙаллы өйрәнеп, башҡортса йырҙарҙы башҡарыуы менән бөтәһен дә хайран итә.\nКескәй сәйәхәтебеҙҙең икенсе көнөндә ваҡыт яғы тығыҙ булһа ла, уларҙың үҙҙәренә саҡырыуҙарын кире ҡаға алманыҡ. Һәләтле генә түгел, башҡорт халҡына хас булғанса бик ҡунаҡсыл да икән үҙҙәре: Радмир, халҡыбыҙҙың көйҙәрен гитарала бик үҙенсәлекле башҡарып, күңелдәрҙе илаһи моңға күмһә, Елена тәмле аш-һыуҙары, мәтрүшкәле сәй менән һыйланы.\nМәскәүгә барыуыбыҙҙың төп сәбәбе шулай ҙа “ЛиФФт” Бөтә Рәсәй әҙәби журналының сығыуына, ошо уҡ исемдәге фестиваль уҙғарыла башлауға бер йыл тулыу айҡанлы ойошторолған халыҡ-ара шағирҙар форумы ине. Был сарала Рәсәйҙең төрлө төбәктәренән, хатта БДБ илдәре шағирҙары ла сығыш яһауы сараның географияһы киңлеген күрһәтте.\nШәхсән минең күңелемдә Ҡалмығстандан шағирә Валентина Боован, Мәскәү шағирәһе, бард йырсыһы Ольга Панюшкина, сараны ойоштороусылар: сығышы менән Тәтешле районынан Әнүәр Әлмөхәмәтов, Маргарита Аль, Рязань өлкәһенән Лидия Терехина менән танышыу онотолмаҫлыҡ эҙ ҡалдырҙы.\nШиғриәттә минең кеүек тәүге аҙымдарын яһағандар өсөн үҙ ҡаҙандарында ғына ҡайнап ҡалмай, офоҡтарҙы киңәйтеү үтә лә мөһим, шуныһы менән төрлө ҡала, республика, өлкәләрҙәге ҡәләм әһелдәрен берләштереп, уларҙың шиғырҙарын баҫтырған “ЛиФФт” әҙәби журналының әһәмиәте бик ҙур. Лариса апай менән республикабыҙ исеменән сығыш яһағанда шиғырҙарыбыҙҙы тап башҡортса ишетергә теләк белдереүҙәре күңелгә май булып яғылды: телебеҙҙе яраталар, хөрмәт итәләр!\nҮрҙә һанап үтелгән осрашыуҙарҙан тыш, Мәскәүҙең тағы ла бер үтә лә иҫтәлекле урынында булыуым менән Лариса Абдуллинаға бик рәхмәтлемен: форсаттан файҙаланып, беҙ Владимир Высоцкий, Сергей Есенин ҡәберҙәренә зыярат ҡылдыҡ. Высоцкийҙың сәскәләр менән тулған мәңгелек төйәгендә мөлдөрәмә тулған күңел бөйөк Есениндың ҡәберенә килеп еткәс, ярҙарынан сыҡты: яратҡан шағирым менән күҙгә-күҙ осраштыммы ни!.. Уның да һуңғы төйәгенән сәскәләр, шәмдәлдәр өҙөлмәй, йыш ҡына кешеләр килеп тора – яраталар, онотмайҙар. Шағир өсөн бынан да оло һәм лайыҡлы баһа бармы икән?..\nРәсәй-әсәйҙең тап йөрәгендә – Ҡыҙыл майҙанда, Кремль ҡаршыһында торғанда бар булмышым бығаса кисерелмәгән бер моңға тулышты. Барыһы ла һыйған ине был моңға: “Аҡ тирмә”лә ишеткән ҡурай, думбыра, халҡым йырҙары ла, Радмир Мөфтәхин гитараһының илаһи сыңы ла, шағирҙарҙың ижад емештәре лә, Есениндың ҡәберендә уҡылған “Жизнь – обман” шиғыры ла... Бығаса мең тапҡыр ишетеп тә, әллә ни мәғәнәһенә иғтибар итмәгән бер төшөнсәне йәнем-тәнем менән тойҙом: халыҡтар дуҫлығы – ул тыуған Башҡортостанға ғына һөйөү түгел, ә оло Ватанға – Рәсәйгә һөйөү. Ярҙарына һыймаған хистәрем шиғыр юлдарына үрелде:\nРәсәй-әсәйҙең тап йөрәгендә\nАныҡ тойҙом бәҫен Уралдың.\nБашҡорт моңо шуға Кремлдә бит\nКурант тауышына уралды...


Хәбәрҙәр: Вьетнам: “Раштыуа бомбалары”на 40 йыл.\nВьетнам: “Раштыуа бомбалары”на 40 йыл.\nВьетнамда илдең төняғына американлылар тарафынан ташланған“Раштыуа бомбалары”ның 40 йыллығын билдәләйҙәр. Ханойға һәм Хайфонға төбәлгән көслө авиация һөжүме ваҡытында 20 000 тонна бомба ырғытыла. Вьетнамлылар 34 Б-52 бомбардировщигын бәреп төшөрә, уларҙың ҡалдыҡтары туристарҙы әле булһа үҙенә йәлеп итә.\n“Бында нығытма ине,- тип һөйләй Ханой кешеһе.-Беҙ шунда йәшендек, әммә ул емерелеп төштө. Мине һөйрәп сығарғас, олатайым, ағайҙарым, һеңлеләрем, апайым да шунда булыуын әйттем. Уларҙы таптылар, тик барыһы ла һәләк булғайны.”\nБомбаларҙың дөйөм ауырлығы Хиросимаға ташланған атом бомбаһы тротил эквивалентына тап килә. Икенсе бөтә донъя һуғышынан һуң булып үткән киң масштаблы иң ҙур һауа операцияһы Парижда тыныслыҡ тураһында һөйләшеүҙәргә, килешеү төҙөүгә алып килде һәм күп тә үтмәй Америка ғәскәрҙәре Вьетнамдан сығарылды.


Ҡайғырма... | Әбйәлил - Абзелил\nӘбйәлил - Абзелил > Ғибрәтле ҡиссалар, хикәйәттәр, вәғәздәр > Ҡайғырма...\n« Әбйәлилдәр 1812 йылда\nШайтандан һаҡланайыҡ »\nҺәр төшөнкөлөккә бирелеүсегә...\nҺәр ҡайғы кисереүсегә...\nҠәҙерле туғаным! Ысын йөрәктән һиңә матур һүҙҙәремде әйтәйем. Бәлки Аллаһ һинең ҡайғыңды еңеләйтер, борсоулы хистәреңде таратыр. Ҡыйынлыҡтарҙан һуң еңеллек, йән ғазаптарынан һуң йыуаныс, ҡурҡыуҙан һуң именлек бирер. Ул — Ишетеүсе һәм доғаларға Яуап биреүсе.\nҠайғырма: тәҡдир үҙгәрмәй, яҙылған булмай ҡалмай, ҡәләмдәрҙең ҡараһы кипкән, биттәре ябылған, һинең ҡайғырыуың бер нәмәне ашыҡтырмай һәм кисектермәй.\nҠайғырма: ҡайғырыу юғалтҡанды ҡайтармай, йәне сыҡҡанды терелтмәй, һиңә ҙур файҙа килтермәй.\nҠайғырма: гонаһ ҡылһаң, тәүбә ит, ҡаршы килһәң, ғәфү үтен, хаталанһаң — төҙәл. Рәхмәте киң, ишек асыҡ, тәүбә ҡабул булыр.\nҠайғырма: күберәк ғәфү һора, Раббың ғәфү итеүсе: «Мин уларға: «Раббығыҙҙан ғәфү итеүен һорағыҙ. Ул бит Ғәфү итеүсе», — тинем. Ул һеҙгә күктән мул ямғырҙар ебәрер, һеҙгә мал һәм балалар биреп ҡеүәтләр. Һеҙгә баҡсалар һәм йылғалар ниғмәт ҡылыр». (Аят.)\nҠайғырма: бер изгелек ун изгелеккә тора, хатта ете йөҙ мәртәбәгә арта, ә кәмселек бер кәмселек булып ҡала.\nҠайғырма: ауырыу бөтә, ауырлыҡ китә, гонаһ ғәфү ителә, әжәт түләнә, тотҡон азат ителә, юғалып йөрөүсе ҡайта, ҡаршы сығыусы тәүбә итә, фәҡир байлығын таба.\nҠайғырма: һине урап насип булмай үткән нәмәләргә һиндә булғандары ла етә. Аллаһының ниғмәттәре тураһында фекерлә, улар өсөн шөкөр ит.\n«Аллаһының ниғмәттәрен һанарға уйлаһағыҙ, һанап бөтөрә алмаҫһығыҙ». Аят.\nҺиндә Ҡөръән, зекер, доға, намаҙ,\nсаҙаҡа һәм башҡа изге эштәр.\nҒүмеремдең иң ауыр, ҡыйын,\nуңайһыҙ бер минутында,\nӘгәр янһам ҡаты хәсрәт үә ҡайғының мин утында.\nУҡыйым тиҙ-тиҙ күңелдән ғәжәиб сүрә Ҡөръәндән,\nҒазаптар бер мәғәнәүи бер ҡул менән алыналыр йәндән.\nОса күңелдән бөтә шик-шөбһәләр,\nһәм мин илай башлайым:\nЯңаҡтарҙы мөҡәддәс күҙ йәшемдә ынйылай башлайым.\nҠайғырма: әгәр фәҡир булһаң, кемдер тамам әжәттә ултыра. Бер урындан икенсе урынға күсеп йөрөү өсөн мөлкәтең етмәһә, кемдер ике аяғының береһенән мәхрүм. Һыҙланыуҙан зарланһаң, ҡайһы берәүҙәрҙең ғүмерҙәре аҡ ятаҡ өҫтөндә үтә. Ҡәҙерле балаңды юғалтһаң, кемдәрҙер бер көндә бар балаларын юғалта.\nҠайғырма: кешеләргә изгелек ҡылыуҙан туҡтама, сөнки кешеләргә изгелек ҡылыу бәхеткә бер юлдыр.\nҠайғырма: ҡайғы дошманды һөйөндөрә, дуҫтың күңелен төшөрә, һинән көнләшеүселәргә шатлыҡ өҫтәй һәм хаҡ булған нәмәләрҙе һиңә үҙгәртеп күрһәтә.\nҠайғырма: сөнки төшөнкөлөк-ҡайғыға йөрәк эйәрә, йөҙ сөйөрөлә, өмөт юҡҡа сыға.\nҠайғырма: ҡайғыла ла, шатлыҡта ла, байлыҡта ла, фәҡирлектә лә, ауырлыҡта ла, рәхәттә лә һин хәйерлерәкһең.\n«Мөьминдең хәле ғәжәйеп. Уның һәр халәте хәйерле. Был хәл мөьминдән башҡа һис бер кемдә юҡ. Уға шатлыҡ килһә, шөкөр итә, был уға хәйерле була. Ҡайғы килһә, сабыр итә, был уға ла хәйерле була». (Хәҙис.)\nҠайғырма: ауырлыҡтарҙы еңеләйтә торған нәмәләр бар:\n* Аллаһының әжеренә өмөтлән: «Сабыр итеүселәр хисапһыҙ әжерҙәргә ирешерҙәр». (Аят.)\n* Ул ауырлыҡтар һинең динеңдә, иманыңды түгел, донъя эштәрендә булғанға һөйөн.\n* Һиңә нимә насар, нимә яҡшы — Аллаһ уны белә.\n«Бәлки, һеҙ нимәнелер һөймәйһегеҙер, ә ул һеҙгә хәйерле». (Аят.) ,\nҠайғырма: ҡара болоттар таралып, араһынан нурлы ҡояш сыҡҡанын күргәнең бармы? Ҡараңғы төн нисек асыла? Ҡапыл дауыл нисек тына? Караптарҙы ҡаяларға бәреүсе тулҡындар нисек тигеҙләнә? Тимәк, һинең ауырлыҡтарың еңеллеккә, борсоуло миҙгелдәрең тыныслыҡҡа, киләсәгең бәхеткә бара. Иншаллаһ.\nҠайғырма: әгәр һинән көстәрең китһә, һинең өсөн юлдар тарайһа, аҡ өмөт нурҙарын ҡара болот ҡаплаһа, тотонор арҡандарын өҙөлөп китһә, әйт: «Йә, Аллаһ!»- тип.\n* Әгәр һиңә киң булған ер тар булып китһә, күтәргән йөктәрен менән йәнең ҡыҫылһа, саҡыр, әйт: «Йә, Аллаһ», — тип.\n* Әгәр күкрәгең ҡыҫылһа, хәлең ауырайғандан — ауырая барһа, өндәш, әйт: «Йә, Аллаһ», — тип.\n* Әгәр ҡаршыңда ишектәр ябылһа, менгән үрҙәрең яулай алмаҫлыҡ текәләнһә, өндәш, әйт: «Йә, Аллаһ», — тип.\nҺис тә күңелем асылмаҫлыҡ эсем бошһа,\nҮҙ-үҙемде күрәлмәйсә, рухым төшһә...\nХәсрәт артынан хәсрәт килеп алмаш-алмаш,\nКүңелһеҙ уй менән тамам әйләнһә баш...\nШул ваҡытта мин ҡулыма Китап алам,\nУның изге сәхифәләрен аҡтарам;\nРәхәтләнеп шунда китә йәнем, тәнем,\nШунда ғына дәрттәремә дарман табам...\nЙосыф ДӘҮЛӘТШИН, Сарман районы имам-мөхтәсибе.\nЭта запись написана автором Назир Сабитов, 05.12.2018 в 23:58, и размещена в категории Ғибрәтле ҡиссалар, хикәйәттәр, вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Төбәктә көндәр бер аҙ һалҡынайта, һуңынан йәнә йылыта // Йәмғиәт | новости башинформ.рф\nТөбәктә көндәр бер аҙ һалҡынайта, һуңынан йәнә йылыта\n11:00, 12 января 2016 Йәмғиәт\nТөбәктә көндәр бер аҙ һалҡынайта, һуңынан йәнә йылыта Фото: Олег Яровиков\nӨФӨ, 2016 йыл, 12 ғинуар. /«Башинформ» мәғлүмәт агентлығы, Гөлфиә Акулова/.\nБашҡортостанда көндәр бер аҙ һалҡынайта, һуңынан йәнә йылыта. Был аҙнала республикала тотороҡһоҙ һауа торошо көтөлә, тип хәбәр итә Башҡортостандың гидрометеорология һәм тирә-яҡ мөхит мониторингы идаралығы.\nОсор башында көслө һалҡындар буласаҡ. Аҙнаның тәүге көндәрендә һауа температураһы -13, -18 градус тәшкил итәсәк, аяҙайтҡанда 23 градусҡаса һыуытасаҡ. Бер аҙ ҡар яуасаҡ. 12 ғинуарҙан 13-нә ҡарай төндә һауа температураһы -20, -25, урыны менән -30 градусҡа тиклем түбәнәйәсәк.\nАҙна уртаһынан төбәк биләмәһенә Рәсәйҙең көнбайышынан йылы фронт күсә. Шуға бәйле һауа температураһының күтәрелеүе, ҡар яуыуы, буран сығыуы, юлдарҙы көрт баҫыуы, боҙлауыҡ булыуы көтөлә. Көндөҙ һауа температураһы -2, -7, төндә -10 градус тәшкил итәсәк, көньяҡ-көнсығышта -15 градусҡа тиклем.


15 Октябрь 2021, 15:00\nТөп шарт – педагогтар айырым алынған эш биреүсе талап иткән белгестәрҙе әҙерләргә тейеш. «Башинформ» агентлығында үткән матбуғат конференцияһында урта һөнәри белем биреү өлкәһендәге хәлдәр тураһында һөйләшеү уҙҙы. Сарала Башҡортостандың мәғариф һәм фән министры Айбулат Хажин, республика колледждары етәкселәре, эш биреүсе компания вәкилдәре булды.\nАйбулат Хажин республикалағы урта һөнәри белем биреүҙең төп проблемаларын әйтеп уҙҙы. Беренсенән, материаль-техник базаның наҡыҫ булыуы - ул айырыуса оҫтаханалар һәм лабораторияларҙың ҡорамалдарында күренә. Был йүнәлештә һиҙелерлек аҙымдар ҙа бар: республикала 67 оҫтахана WorldSkills донъя стандарттарына ярашлы йыһазландырылған, тағы 42 оҫтаханаға ҡорамалдар өсөн конкурста еңеү яуланған. Материаль базаны модернизациялауҙа колледждарҙың сығарылыш уҡыусыларында мохтажлыҡ кисергән эре предприятиелар ярҙам итә.\nИкенсе проблема – СПО системаһында эшләгән кадрҙарҙың ҡартайыуы. Был айырыуса ауылдағы уҡыу йорттарында күренә. Эш хаҡының түбән булыуы ла бәкәлгә һуға. Колледж етәкселәре белдереүенсә, уҡытыусыларҙың уртаса эш хаҡы айына 40 мең һум тирәһе тәшкил итә. Йәш белгестәр бер ярым ставкаға эшләһә лә 20 мең һум тирәһе эш хаҡы ала, был уларҙы системала нығынып китеүенә ирек бирмәй. Ҡайһы бер колледждар кадрҙарҙы үҙҙәре әҙерләргә тырыша – улар иң яҡшы уҡыусыларҙы уҡытыусы булырға ҡыҙыҡһындыра.\nПроблеманы хәл итеүҙә эш биреүселәр ҡатнашырға әҙер. «ОДК-УМПО» ПАО-һы идарасы директор урынбаҫары – персонал буйынса директор Николай Лютов белдереүенсә, предприятие маҡсатлы йүнәлтмә буйынса уҡырға ингән колледж студенттарына стипендия түләргә, сифатлы эш күрһәткән уҡытыусыларға предприятиеның махсус түләүе аша эш хаҡтарын икеләтә арттырырға вәғәҙәләй. УМПО-ға эшкә урынлашҡан хеҙмәткәрҙәрҙең 75%-ы урта һөнәри белем алған. Уларға заманса ҡатмарлы ҡорамал менән эшләргә тура киләсәк, шуға күрә лә предприятие кадрҙарҙы әҙерләүгә юғары талаптар ҡуя.


112-се Башҡорт кавалерия дивизияһынан сыҡҡан Советтар Союзы Геройҙарының береһе - Федоровка районында тыуып үҫкән Ғәбит Абдулла улы Әхмәров\nГеройҙың арабыҙҙан китеүенә 20 йылға яҡын ваҡыт үтһә лә, яҡташтары һәм туғандары уның иҫтәлеген ҡәҙерләп һаҡлай. Күптән түгел беҙҙең ижади төркөм дә геройҙың ҡыҙы Замира Лукьянова менән бергә, Ашҡаҙар буйы батырының йәшлек юлдарын байҡаны.\nСоветтар Союзы Геройы Ғәбит Әхмәровтың ҡыҙы Замира Лукьянованың яҡташтары менән осрашҡанда тәүге һүҙе һәр ваҡыт атаһы хаҡында. Был яҡтарҙа батыр исемен белмәгән кеше юҡ. Шуға ҡарамаҫтан, уның ҡаһарманлығы, гүзәл кешелек сифаттары тураһында һәр кем сәғәттәр буйы һөйләргә һәм тыңларға әҙер.\nГерой ғүмер иткән төйәктә уның исемен мәңгеләштереү өсөн күп эшләнә. Районда йыл һайын Ватанды һаҡлаусылар көнөндә Советтар Союзы Геройы Ғәбит Әхмәров исемендәге кубокка милли көрәш буйынса ярыштар уҙғарыу ҙа күптән инде күркәм йолаға әүерелгән.\nҒәҙәттә батыр иҫтәлегенә спорт ярыштары уның тыуған ауылы Оло Сытырман мәктәбендә үтә. Геройҙың вафатынан һуң мәктәп алдында уның бюсы ла ҡуйылған. Ә мәктәптең үҙендә герой исемендәге музей бар. Бында геройҙың бала сағы, яу юлдары һәм һуғыштан һуңғы тормошо, ғаиләһе тураһында бай мәғлүмәт тупланған.\nЯҡындары һәм туғандары хәтерендә Ғәбит Әхмәров ҡурҡыу белмәҫ кеше булып ҡалған. Ошо ҡыйыу сифаты арҡаһында ул Воронеж яландарынан Днепрғаса данлыҡлы яу юлы үтә. Йыш ҡына дошман менән күҙгә-күҙ ҡарашып бер үҙенә алышырға тура килә. 22 йәшлек егеттең күкрәген бер -бер артлы «Батырлыҡ өсөн» миҙалы , бик күп ордендар һәм 1944 йылда Герой йондоҙо биҙәй. Был шатлыҡты ла герой менән иң тәүҙә яҡташтары уртаҡлаша.\nСтенд-ап. 1944 йылдың февралендә Советтар Союзы Геройы исеме алғас, гвардия өлкән сержанты Ғәбит Әхмәровҡа тыуған яғына бер аҙналыҡ ял бирелә. Герой менән осрашыу тантанаһы тап ошо урында, йәғни иҫке мәктәп бинаһы янында үтә. Тирә-яҡтан геройҙы күрергә тип, халыҡ йәйәүләп һәм ат менән дә килеп етә. Яҡташтары Ғәбит Әхмәровты «ура» ҡысҡырып алҡышлай.\nХәҙер инде Бала Сытырман ауылында геройҙы ҡаршы алған урам уның исемен йөрөтә. Ауылға ингән урында ҡуйылған заманса банер ҙа һәр кемде герой еренә аяҡ баҫыуы тураһында иҫкәртеп тора.\nҒәбит Әхмәровтың һуғыштан һуң йәшәгән йорто шулай уҡ Бала Сытырман ауылының изге урыны. Әлеге ваҡытта бында ғаиләһе менән геройҙың кесе улы йәшәй. Ҡасандыр атай-әсәй һүҙе яңғыраған төп йортҡа туғандар йыш йыйыла.\nГерой улдары һәм ҡыҙҙарының, бер-береһенә һәм яҡташтарына әйтер һүҙҙәре бик күп әле. Егерме лә ике йәшендә батыр булған ҡаһарман аталары хаҡында, әлбиттә.


Изгелек өләшеүсе ҡатын | ГТРК «Башкортостан» — Новости Уфы и РБ\nИзгелек өләшеүсе ҡатын\n15 февраля 2017 — 15:37 ГТРК «Башкортостан»\nУл тормош ауырлыҡтарына зарланмай, изгелек өләшеүен дауам итә. Дүртөйле районында йәшәгән Любовь Сәйетова махсус видео блог асып һаңғырау кешеләрҙе ил һәм донъяның һуңғы хәбәрҙәре менән таныштыра. Һаумыһығыҙ, хөрмәтле дуҫтар! Любовь Сәйетова үҙенең тамашасыларын ошо һүҙҙәр менән сәләмләп уларға ил, донья яңылыҡтарын еткерә. Һаңғырау кешеләрҙе һуңғы хәбәрҙәр менән таныштырыу идеяһы 2008 йылда тыуа. Бөгөн уның тамашасылары 7 меңгә барып етә. Рәсәйҙең төрлө тарафтарынан меңәрләгән ғәрип өсөн, ишетеү мөмкинлегенән мәхрүм тамашасылар өсөн Любовь Сәйетованың блогы яңылыҡтарҙы белеүҙең берҙән-бар сараһы. Ул үҙенең тамашасылары өсөн ил һәм донъя яңылыҡтары менән таныштырыуҙан тыш, төрлө нәфис фильмдарға тәржемә эшләй, ҡотлауҙар төшөрә. Өйҙәге студия ҡорамалдарын Любовь Сәйетова үҙ көсө менән йыя. Тиҫтәләрсә мең насар ишеткән кеше өсөн уратҡан донъя тауышын ишеттереү эше бәләкәй генә бүлмәлә башлана. Ошондай ябай ғына яҡтыртыу ҡоромалдары, штатив менән видеокамера һәм артҡы планда йәшел экран. Былар барыһы ла эштең профессиональ кимәлен күрһәтә.Видео монтажлау эшен дә Любовь Васильева интернет ярҙамында үҙе өйрәнә. Бөтәһе лә 10 йыл элек һатып алынған компьютерҙан башлана. Тыумыштан тома һаңрау ханым тормош һынауҙарынан һынып ҡалмай. 7 бала өсөн ул хәстәрлекле әсәй. Үҙенең ҡыҙын буй еткергәс балалар йортонан тағы ла 6 сабыйҙы тәрбиәгә ала. Любовь Сәйетова интернет тормошонан тыш йорт-тирәһендә лә өлгөрә, бәләкәй генә хужалыҡ тота. Йорт, ишек алды Любовь Васильевнаның тырышлығы менән ысын мәғәнәһендә күҙҙең яуын алырлыҡ итеп биҙәлгән. Тырышҡан тапҡын – ташҡа ҡаҙаҡ ҡаҡҡан. Был әйтем Любовь Сәитованың асылына тап килә.


«Сибай» йырын кемдәр һуҙмаған\nРеспубликала тәүге тапҡыр «Сибай» башҡорт халыҡ йырын башҡарыусылар конкурсы ойошторолдо. Был оҙон көйлө йыр туған илгә һөйөү, сит ерҙә уны һағыныу хаҡында. Ижади ярыш Баймаҡ районының Иҫке Сибай ауылында үтте.\nЯрыш алтынсы башҡорт казачий ғәскәре начальнигы, импровизатор, ошо йырҙың авторы, халыҡта Сибай кантон булараҡ билдәле Шәйәхмәт Сибаевҡа арналған. Риүәйәт буйынса сәсән икенсе ерҙә кантон булғанда тыуған яҡтарын, яҡындарын һағынып шул көйҙө һуҙған. Тора бара ул халыҡ йырына әүерелеп киткән. Айсыуаҡ тауы итәгендәге Иҫке Сибай ауылында Шәйәхмәт Сибаев йәшәгән йорттоң стенаһына мемориаль таҡтаташ ҡуйылған. Сибай ҡалаһы Арҡайым ҡасабаһының үҙәк урамы, Иҫке Сибай ауылындағы урамдар сәсәндең исемен йөрөтә.\nОшондай сара ойоштороу мөһимлеген Шәйәхмәт Сибаевтың туғандары, урындағы ветерандар советы, ауыл советы хакимиәте һәм мәҙәниәт йорто хеҙмәткәрҙәре күтәреп сыҡҡан. Ярыш талантлы сәсәндең исемен мәңгеләштереү, оҙон көйҙө башҡарыу традицияларын пропагандалау маҡсатында уҙғарылды.\nКонкурсанттар «Cибай» башҡорт халыҡ йырын музыкаль оҙатыуһыҙ һәм үҙҙәре теләгән йәнә бер йырҙы башҡарҙы. Райондың барлыҡ үҙешмәкәр йырсылары ла һәләттәрен күрһәтте. Һикһән йәшлек Үлмәҫбикә Fатауллина бер тауыштан еңеүсе тип танылды, икенсе урын Фәнил Хәсәновҡа бирелде. Өсөнсө урынды Мөслимә Илтинина менән Сабирйән Байназаров бүлеште. Иң йәш ҡатнашыусы Ирназар Хәсәнов Сибай кантон вариҫтарының махсус бүләгенә лайыҡ булды.\nТантана һуңында ойоштороусылар конкурсты өс йылға бер тапҡыр үткәрәсәктәрен белдерҙе.


Бөгөн Рәсәй социаль страховкалау фондының Башҡортостан буйынса бүлексәһе хеҙмәт урынында йәрәхәтләнгән граждандарға автомобиль асҡыстары тапшырҙы\n2001 йылдан старт алған программа буйынса барлығы 900-ән ашыу «тимер ат» үҙ хужаһын тапҡан. Физик мөмкинлектәре сикләнһә лә, тормошҡа һәр ваҡыт позитив ҡарашта водителдәр.\nИлфар Ғирфанов Яңы йыл алдынан ҙур бүләккә эйә булды. Уның ҡулында - яңы автомобиль асҡысы. Эш урынында йәрәхәтләнеп, сәләмәтлеген юғалтҡан уҙаман «хәҙер тыуған яғыма үҙем руль артында елдерәсәкмен»,- тип ҡыуана. Рәсәй социаль страховкалау фондының төбәк бүлексәһе ярҙамында барлығы 24 кеше махсус йыһазландырылған «тимер ат» хужаһы булды, уларҙың 18-е дәүләт программаһы буйынса машинаһын өсөнсөгә яңыртты.\nЯңауылдан Рифнур Хаҡов та яңы техникаһы менән һоҡланып туя алмай. Бынан бер нисә йыл элек кенә ир эш урынында торбаға бәрелә. Табиптар уның аяғын һаҡлап ҡала алмай. Был хәлде Рифнур ауыр кисерә, әммә хәҙер бар һыҙланыуҙар ҙа артта ҡалған. Алда яңы еңеүҙәр! «Автомобилдә мөмкинлектәре сикләнгәндәр өсөн бар уңайлыҡтар булдырылған», - тип ҡыуана ул.\nРәсәй социаль страховкалау фонды тарафынан мөмкинлектәре сикләнгәндәргә күп яҡлы ярҙам күрһәтелә. Йыл һайын ошо йүнәлештә миллиард һум аҡса бүленә.\nФонд етәкселеге автомобиль асҡысын тапшырыу тантанаһын декабрҙә лә үткәрмәксе. «Тимер ат»тар хужаларына әүҙем йәмәғәт тормошо алып барыуҙа ла ярҙам итәсәк. Бындай техника булғанда, мөмкинлектәр киңәйә тигән ҡарашта бөгөнгө бүләкләнеүселәр ҙә.


Тормошто еңеләйтә торған кәңәштәр » «Йәшлек» гәзите | Газета "Йэшлек"\nГазета "Йәшлек" » Иҡтисад » Тормошто еңеләйтә торған кәңәштәр\n16.03.2018 Тормошто еңеләйтә торған кәңәштәр\n✦ Әгәр ҙә яңы танышығыҙҙың йәшен туранан-тура һорарға ҡыймаһағыҙ, уның Ҡытай йондоҙнамәһе буйынса кемлеген белешегеҙ. Мәҫәлән, эт йылында тыуғандарға 1934, 1946, 1958, 1970, 1982, 1994, 2006, 2018 йылдар тура килә. Ә 12 йыл – ҙур ваҡыт арауығы, кешенең ҡиәфәте буйынса теүәл йәшен билдәләүе ауыр булмаҫ.\n✦ Ҡайнар сәйҙе йәки ҡәһүәне тиҙ генә һыуытырға кәрәкһә, сынаяҡ эсенә ике ҙур ҡалаҡ йәки дүрт балғалаҡ ҡуйып тороғоҙ.\n✦ Ҡырҡылған сыр һыуытҡыста кипмәһен йәки күгәрмәһен өсөн уға бер аҙ аҡ май яғырға кәрәк.\n✦ Табала тәүҙә тоҙ ҡыҙҙырһағыҙ, ризыҡ уның төбөнә йәбешмәҫ.\n✦ Юлға сығыр алдынан сумаҙан төйнәгәндә үҙегеҙгә “нимә кәрәк буласаҡ” тип түгел, ә “ниндәй әйберһеҙ миңә ҡыйын буласаҡ” тигән һорау бирегеҙ. Ул саҡта артыҡ йөк тупламаясаҡһығыҙ, кәрәген онотмаясаҡһығыҙ.\n✦ Күмәкләшеп фотоға төшкәндә, күҙҙәрегеҙҙең йомоҡ булмауын теләһәгеҙ: “Бөтәгеҙ ҙә күҙегеҙҙе йомоғоҙ, өскә тиклем һанағас, асығыҙ!” – тигән фарман бирегеҙ.\n✦ Электр утын һүндерҙеләрме? Телефонығыҙҙың экранын яҡтыртығыҙ һәм өҫтөнә тулы һыулы пластик шешә ҡуйығыҙ. Бына тигән яҡтыртҡыс буласаҡ!\n✦ Яҡын кешегеҙгә нимә бүләк итергә белмәйһегеҙме? Уға бүләк алыуығыҙ хаҡында әйтегеҙ һәм уның нимә икәнлеген белергә ҡушығыҙ. Ғәҙәттә, кеше хыялындағы әйберҙәрҙе һанарға керешә. Һеҙгә тиҙ арала шуларҙың береһен һатып алырға ғына ҡала.\n✦ Әгәр ҙә банкоматтан ваҡ купюралы аҡса алырға теләһәгеҙ, 400, 900, 1400, 1900 һ.б. һум тип баҫығыҙ.\n✦ Шкафтағы, аяҡ кейемендәге ауыр еҫте бөтөрөү өсөн унда 2 – 3 пакетлы сәй һалығыҙ. Ә яңы һатып алынған әйберҙәге “фабрика еҫе”нән ҡотолоу өсөн уны гәзиткә урағыҙ.\n✦ Үҙ аллы ашай башлаған кескәйҙәр тамаҡ ялғағандан һуң, ғәҙәттә, аш-һыу бүлмәһенең иҙәне сүпләнеп бөтә. Көнөнә әллә нисә тапҡыр иҙән йыуып яфаланғансы, баланың ултырғысы аҫтына клеенка түшәгеҙ. Ашап бөткәс, һеҙгә уны ҡағырға һәм һөртөргә генә кәрәк буласаҡ.\n✦ Әгәр ҙә телефонығыҙҙың тиҙ арала көс йыйыуын теләһәгеҙ, уны “самолетта” режимына күсерегеҙ. Тик һуңынан был режимды һүндерергә онотмағыҙ, юғиһә шылтыратыуҙарҙы ҡабул итә алмаясаҡһығыҙ.\n✦ “Звездочка” бәлзәменең еҫе йорт хайуандарына оҡшамай. Уны мебелгә, шкафҡа һ.б. һөртһәң, бесәй-этегеҙ унда яҡынламаҫ.\n✦ Төймәләрегеҙ төшөп йонсотмаһын тиһәгеҙ, ептәренә төҫһөҙ тырнаҡ лагы һөртөп сығығыҙ.\n✦ Мөһим шылтыратыуҙы ишетмәй ҡалыуҙан ҡурҡаһығыҙмы? Кеҫә телефонын тәрән тәрилкәгә һалығыҙ, шул саҡта уның тауышы көслөрәк яңғыраясаҡ.\n✦ Картуф чипсылары тәмле, әммә зарарлы ризыҡ һанала. Ашамағыҙ уны, шулай ҙа файҙаһын күрегеҙ: утын өҫтөнә чипсы һалып ут төртһәгеҙ, усаҡ тиҙ генә тоҡанып китер.\n✦ Иртәнсәк бер ҙә торғоғоҙ килмәйме? Күҙҙәрҙе ауырттырғансы ныҡ итеп йомоғоҙ ҙа егермегә тиклем һанағыҙ. Ғәҙәттә, йоҡо шундуҡ оса. Тик һанаған ваҡытта кире ойоп китмәгеҙ.\nГ. БИКМӘТОВА әҙерләне.


Ҡартлыҡ та шатлыҡ ул\n28 Сентябрь 2018, 13:28\nЕҙем-Ҡаран ауыл биләмәһендә 90 йәше тулған ололарҙы ауыл хакимиәте башлығы Нурсилә Хәсәнова, ветерандар советы рәйесе Мәрйәм Кейекбаева, ағинәйҙәр ҡоро етәксеһе Сәриә Мәхмүтова өйҙәренә барып ҡотлап, бүләктәр тапшырып китеү матур йолаға әйләнде.\nКүптән түгел улар Үтәш ауылы Хәтимә Мөхәмәтйәнова инәйҙә булдылар. Ул 6 бала әсәһе, бер үҙе донъя көтә, бабайы күптән гүр эйәһе. Хәтимә инәйҙе улы Наил килеп ҡарап йөрөй.\nУны шулай иҫкә алып, ололоҡлап өйгә килеүҙәре инәйгә ҙур шатлыҡ булды, күҙҙәренә тығылған йәш аралаш: “Мине ҙурлағанығыҙ өсөн Хоҙай үҙегеҙҙе лә ҙурлаһын, иҫән-һау булығыҙ”, - тип оҙатып ҡалды.\nСираттағы юбиляр - Еҙем-Ҡаран ауылында йәшәүсе ветеран Хатмулла Зиннәт улы Рәхимов. Ул ауылда ғына түгел, ра-йонда, хатта республикала билдәле шәхес.\n1980 йылда Башҡортостандың беренсе халыҡ шағиры М.Ғафури паркын булдырыуға ҙур көс һалған кеше. Паркта тәүге ағас үҫентеләрен ултыртыуҙан алып, бик күп йылдар уларҙы тәртиптә тотоп, парктың хужаһы булып эшләне.\nҺәр рәттә ағастарҙы кемдәр ултыртҡан, уларҙың исем-шәрифтәрен, ҡайҙан килеүҙәрен, кем булып эшләүҙәре тураһында дәфтәренә теркәп барған.\nЯҙыусылар, шағирҙар, артистар, район хужалары, хатта КПСС-тың обком секретары И.Т.Ахунйәновтың да исемле ағасы үҫә паркта.\nХатмулла Зиннәт улы һәр йәй килгән ҡунаҡтарға экскурсия яһап, ағастар ултыртып, улар үҫеп китһен өсөн һыу һибеп, көн дә тәрбиәләп торған. Шуға ла бөгөнгө көндә ағастар күккә олғашып үҫтеләр, юлсыларға сәләм биреп ҡаршы алалар, оҙатып ҡалалар.\nҠараншишмә йылғаһына хәүеф янамай, уның ҡарауы теште ҡамаштырған, бер нисә урындан сылтырап ағып ятҡан шишмәнән ауыл халҡы һыу эсә, ә юлсылар туҡталып паркта хәл йыйып, һыу эсеп, беседкала тамаҡ ялғап китәләр.\nХатмулла бабай бөгөнгө көндә лә теремек, хәтерле, күҙҙәре яҡшы күрә, баҡсаһында виноград ағастары үҫтерә. Әбейе менән икәүләшеп, бер-береһенә терәк-таяныс булып гөрләтеп йәшәп яталар.\nҠыҙҙары Вәриҙә (ҡыҙлыҡҡа алғандар) ҡыҙы Светлана менән ял көндәрендә, байрамдарҙа ҡайтып хәл белешеп, ярҙам итеп торалар.\nХушлашыр алдынан мин шиғырҙарымды уҡып ишеттерҙем, бигерәк тә “Ҡартлыҡ” шиғыры күңелдәренә хуш килде.\n- Бына шулай, балалар, һеҙгә ҙур рәхмәт, бөгөнгө мул тормошто күреп, шатланып йәшәү – үҙе ҙур бәхет, шиғырҙағыса: ҡартлыҡ та – шатлыҡ ул, - тип оҙатып ҡалды.